
  தென்றல் பேசுகிறது

மீண்டும் பல நாடுகளிலிருந்து வருவனவற்றுக்கு இறக்குமதி வரிகளை விதித்திருக்கிறார் ட்ரம்ப். இந்தியாவுக்கு 10% என்று தொடங்கிக் கனடாவுக்கு அநியாயமான 50% என்று போகிறது அது. கட்டாயப்படுத்தி வேலை வாங்குதல், சிறார் தொழிலாளிகள் என்று ஏதேதோ காரணம் சொல்லப்படுகிறது. அமெரிக்க உழைப்பாளிகள் ஏராளமானோர் விமான நிலையங்கள், தொழிற்சாலைகள், கல்லூரிகள் இவற்றில் காவலாளிகளாகவும், முதியோரைக் கவனித்துக் கொள்ளும் பணியிலும் இருக்கிறார்கள். மிதமிஞ்சிய விசா கட்டுப்பாடுகளால் நாட்டுக்குக் குடிவருவோர் எண்ணிக்கை குறைந்து போனதோடு, இங்கிருப்போரை நாடுகடத்துவதும் அதிகமாகிவிட்ட நிலையில், அமெரிக்காவில் தொழிலாளர் கிடைப்பதே அரிதாகி, சம்பளங்கள் கூரையைப் பிய்த்துக் கொண்டு போகின்றன. இந்நிலையில், புத்தாக்கங்கள்,தொழிற்சாலை மற்றும் வேளாண் உற்பத்தி, கருவிகள், கட்டடங்கள், சாலைகள், வாகனங்களைச் செப்பனிடுதல் போன்ற அத்தியாவசியப் பணிகளுக்கு ஆளே கிடைப்பதில்லை.

அதுவும் தவிர, போர்க்காலப் பொருளாதாரம் என்று ஒன்று உள்ளது. மற்ற நாடுகள் போரிட்டால் அவர்களுக்குத் தளவாடங்களை விற்று அமெரிக்கா செழித்த காலம் ஒன்று உண்டு. இன்றைக்கோ அமெரிக்காவே போரில் காலை வைத்துவிட்டு, மீள முடியாமல் ஆழ்ந்துள்ளது. உலகின் பல நாடுகளிலும் அமெரிக்கச் சொத்துகள் தாக்கப்படுகின்றன. நட்பு நாடுகளும் காலைப் பின்னுக்கு இழுத்துக் கொள்கின்றன. அமெரிக்காவின் பொருளாதாரம் பெருத்த சரிவின் விளிம்பில் தத்தளித்துக் கொண்டிருக்கிறது. இதில் சிக்கி மக்கள் தவித்துக் கொண்டிருக்கிறார்கள். பூனைக்கு யார் மணி கட்டுவது?

ஒரு பக்கம் அன்னியப் பணத்தால் ஊட்டம் பெறும் கரப்பான் பூச்சிகள் ஆட்டம் போட்டாலும், மறுபக்கம் பாரத விளையாட்டு வீரர்கள் செஸ், தடகளப் போட்டிகள், ஸ்குவாஷ், பளு தூக்குதல், வில்வித்தை, துப்பாக்கி சுடுதல், பாட்மின்டன் முதலிய பல்வேறு துறைகளில் உலகில் பல்வேறு மட்டங்களில் பெருத்த வெற்றிகளைச் சாதித்து வருகிறார்கள். எல்லாவற்றுக்கும் மேலாக, இயற்பியல் ஒலிம்பியடில் (Physics Olympiad) இந்திய மாணவர்கள் ஐவர் ஐந்து தங்கப் பதக்கங்களை வென்று முதலாம் இடத்தைப் பிடித்துச் சாதனை படைத்துள்ளனர். விண்வெளித் துறை, கணினிச் சில் மேம்படுத்தல், செயற்கை நுண்ணறிவு உட்பட்ட அறிவியல்சார் துறைகளிலும் உலக அளவில் கவனிக்கத்தக்க முன்னேற்றங்கள் அன்றாடம் காணக் கிடைக்கின்றன. எதிர்மறை எண்ணங்களை ஒதுக்கிப் பீடுநடை போடுகிறது பாரதம்.





[image: rosedots]


கவிஞர் சினேகன் பற்றிய அட்டைப்படக் கட்டுரை, சுவாமி சிவானந்தரின் ஆன்மிக வாழ்க்கை வரலாறு, எழுத்தாளர் பால்யூ குறித்த கட்டுரை எனப் பல்வேறு சுவையான அம்சங்களுடன் மீண்டும் தென்றல் உங்களை வந்தடைகிறது.

வாசகர்களுக்கு ஆடிப்பெருக்கு, இந்திய சுதந்திர நாள் வாழ்த்துகள்.

 என்.பி., ஜடாதரன், துருவன், மங்களம் ஆத்ரேயி எனப் பல புனைபெயர்களில் எழுத்துலகில் இயங்கியவர், என். பாலசுப்ரமணியன். ஆனால், அந்தப் பெயரில் அவரை அதிகம் பேருக்குத் தெரியாது. ‘பால்யூ’ என்றவுடன் உடனடியாக நினைவு கூர்வார்கள். ‘பால்யூ’ என்ற புகழ்பெற்ற தனது புனைபெயர் பற்றி அவர், “ஆங்கிலத்தில் Balu வை Bal-u ஆக்கிவிட்டேன். அதுதான் தமிழில் பால்யூ” என்று விளக்கம் கொடுத்திருக்கிறார்.


பால்யூ என்று அழைக்கப்பட்ட என். பாலசுப்ரமணியன், அக்டோபர் 19, 1926ல், திருவாரூரில், நாகநாதன்-சம்பூர்ணம் இணையருக்குப் பிறந்தார். திருவாரூர் ஆரம்பப் பள்ளியில் பள்ளிக்கல்வி பயின்றார். மயிலாடுதுறையில் உயர்நிலைக் கல்வி கற்றார். அப்போது இவருடன் படித்தவர் எம்.எஸ். உதயமூர்த்தி. பள்ளிக் கல்விக்குப் பின் சென்னையில் அஞ்சல் பணித் தணிக்கை அலுவலகத்தில்' (போஸ்டல் ஆடிட்) பணியாற்றினார். பல்வேறு பத்திரிகைகளை வாசித்ததால் இலக்கிய ஆர்வம் சுடர் விட்டது. ‘பாலு’ என்ற பெயரில் சிறுகதைகள் எழுதத் தொடங்கினார். ‘நடக்காத கல்யாணம்’ என்ற இவரது முதல் சிறுகதை 1948ல் கல்கியில் வெளியானது. தொடர்ந்து கல்கியிலும், வெள்ளிமணியிலும் கதைகள் வெளியாகின. ‘பாலு’ என்ற பெயரில் பலர் எழுதிக் கொண்டிருந்ததால் அவர்களிடமிருந்து வேறுபடுத்திக் காட்ட ‘பால்யூ’ சூட்டிக் கொண்ட புனைபெயர் ’ஜடாதரன்’. ’கா.சி. வேங்கடரமணி’ எழுதிய ‘ஜடாதரன்’ சிறுகதைத் தொடரால் ஈர்க்கப்பட்டு, அப்பெயரையே புனைபெயராகச் சூட்டிக் கொண்டார்.


‘ஜடாதரன்’ என்ற புனைபெயரில் எழுதிய ’அன்பு மலர்ந்தது’ என்ற தலைப்பிலான சிறுகதை கல்கி, ஏப்ரல் 21, 1951 இதழில் வெளியானது. தொடர்ந்து அந்தப் பெயரிலேயே பல சிறுகதைகளை எழுதினார். கல்கியில் உதவி ஆசிரியராகப் பணியாற்றிய விந்தன், ஜடாதரனைத் தொடர்ந்து எழுத ஊக்குவித்தார். எழுத்தாளர் ரஸவாதியும், ஜடாதரனும் நெருங்கிய நண்பர்களாக இருந்தனர்.


’குமுதம்’ இதழிலும் ஜடாதரனின் சில சிறுகதைகள் வெளியாகின. குமுதம் உதவி ஆசிரியர் ஜ.ரா. சுந்தரேசன், ஆசிரியர் எஸ்.ஏ.பி. அண்ணாமலையிடம் ஜடாதரனை அறிமுகப்படுத்தினார். எஸ்.ஏ.பி.யின் ஊக்குவிக்க, ஜடாதரன் குமுதம் நிருபர் குழுவில் சேர்ந்தார். அதுவரை சிறுகதைகளை மட்டுமே எழுதிக் கொண்டிருந்த ‘ஜடாதரன்’, ’பால்யூ’வாகப் பரிணாம வளர்ச்சி அடைந்தார். அவருடைய பல்துறைத் திறனும் ஆற்றலும் வெளிப்படக் குமுதம் பல வாசல்களைத் திறந்துவிட்டது.

1965ல் இருந்து 1999 வரை ‘குமுதம்' சார்பாக பால்யூ சந்திக்காதவர்களே இல்லை என்னுமளவிற்கு அரசியல்வாதிகள், ஆன்மிகவாதிகள், இலக்கியவாதிகள், சாதாரணர்கள், ராணுவ வீரர்கள், கவிஞர்கள் எனப் பல நூற்றுக்கணக்கானோரைச் சந்தித்து, பேட்டிகளை வெளியிட்டார். தவிர, செய்திக் குறிப்புகள், சுவையான துணுக்குச் செய்திகள், கட்டுரைகள் என்று பல செய்திகளை மனிதன், ராஜ்பால், வம்பானந்தா தொடங்கி பல்வேறு புனைபெயர்களில் எழுதினார். ‘பால்யூ பார்த்தது’ என்ற தலைப்பில் தான் கண்ட செய்திகளைச் சுவையாகக் காட்சிப்படுத்தினார்.

தனது நிருபர் பணி மூலம் அரசியல், இலக்கியம், பத்திரிகை, சமூக சேவை, சட்டம், நீதித்துறை சார்ந்த பலரை நண்பர்களாகப் பெற்றார். மு. கருணாநிதி தொடங்கிப் பலரும் இதில் அடக்கம். பால்யூ, மாநில முதலமைச்சர்களை மட்டுமல்ல; இந்திய குடியரசுத் தலைவர்களையும் நேர்காணல் செய்துள்ளார். இளம் நிருபர்களையும் எழுத்தாளர்களையும் தொடர்ந்து ஊக்குவித்து வந்தார். ‘பாலகுமாரன்’ குமுதத்தில் எழுத ‘பால்யூ’வே காரணமாக அமைந்தார். ஏவி. மெய்யப்ப செட்டியாரை நேர்காணல் செய்து, அவரது வாழ்க்கை அனுபவங்களை, ‘திரையுலக அனுபவங்கள்' என்ற பெயரில் தொடராக எழுதினார். பின்னர் அது நூலாக வெளிவந்து நல்ல வரவேற்பைப் பெற்றது. கலைஞரின் 'ரோமாபுரிப் பாண்டியன்' தொடரும், அதனைத் தொடர்ந்து அவரது கேள்வி-பதிலும் குமுதத்தில் வெளியாக பால்யூவே பின்னணியில் இருந்து செயல்பட்டார்.

’இவர்கள் சந்தித்தால்..’ என்ற தலைப்பில் குமுதத்தில் வெளியான சந்திப்புக்களின் பின்னணியில் இருந்து உழைத்தவர்களில் பால்யூ முக்கியமானவர். ஆசிரியர் எஸ்.ஏ.பி. மறைவுக்குப் பிறகு பொறுப்பேற்ற சுஜாதா, மாலன் ஆகியோருடனும் நல்ல நட்பில் இருந்தார். ஜெயகாந்தனால் மிகவும் மதிக்கப்பட்டவர் பால்யூ. இவரது சிறுகதைகள் தொகுக்கப்பட்டு, ‘பத்திரிகையாளர் பால்யூ சிறுகதைகள்' என்ற தலைப்பில் ஜீயே பப்ளிகேஷன்ஸால் ஜனவரி 2002-ல் வெளியிடப்பட்டது.


பால்யூ என்னும் என்.பாலசுப்ரமணியன் நவம்பர் 22, 2007ல் காலமானார். இவரது மனைவி பெயர் மங்களம். இவர்களுக்கு மூன்று மகன்கள், நான்கு மகள்கள். தமிழின் குறிப்பிடத்தகுந்த பத்திரிகையாளர்களுள் ஒருவர் பால்யூ.

மீசை வைத்துக் கொண்டபிறகு இந்த 'சுய க்ஷவர’ வேலையே பெரும் தொல்லையாகப் போய்விட்டது. மீசையின் ஆசையைத் தியாகம் செய்யவும் மனமில்லை. 'நாற்பது வயதில் என்ன ஐயா, இந்தக் கண்ணறாவி வேண்டிக் கிடக்கிறது' என்று என்னுடைய புதுத் தோற்றத்தை வயதுடன் இணைத்துக் கண்டனம் செய்த 'மைனாரிடி'களும் இருந்தனர். ஆனால் ரங்கனின் மனத்தில் உதித்த ஓர் ஐடியாவை உதாசீனம் செய்ய நான் தயாராக இல்லை.


ஆறு மாதங்களுக்கு முன்பு ஒருநாள் அவனுடைய பிடிப்பில் நான் கட்டுண்டு கிடந்த போது. மீசைப் பகுதியை மாத்திரம்

ஞாபகப் பிசகாய் 'ஸோப்' போடாமல் வழித்துக் கொண்டு வந்தவன் திடீரென்று ஒரு பேருண்மையைக் கண்டுபிடித்து விட்டவன் போல எனக்கு விளக்கினான்.


"ஸார்! இப்படியே விட்டுப் பாருங்களேன். உங்களுடைய முகத்துக்கு அலாதிக் களை கட்டுதே மீசை!”


நானும் பார்த்தேன். ஏதோ ஒரு புது மாதிரி 'பவிஷு’ வந்துவிட்டாற் போலத் தோன்றியது. ஒட்டிய கன்னங்களுக்கும், நீண்ட மூஞ்சிக்கும் எவ்வளவு பொருத்தமாக இருக்கிறது! நமக்கும் ஓர் அழகு வேண்டும் என்று உள்மனத்தில் எழுந்த எண்ணத்தின் பிரமையா? ரங்கன் கேலிக்காக எதையும் சொல்பவனல்ல. அவன் நட்பில் எனக்கு நம்பிக்கையுண்டு.


“ஒங்களுக்கு எடுப்பா அமைஞ்சு போச்சு, ஸார்! ஒரு நாலஞ்சு மாசங்களுக்கு 'ஸெல்ப் செய்து கொள்கிற போதெல்லாம் மீசையை மாத்திரம் இங்கே வந்து 'டிரிம்' பண்ணிக்குங்க! இவ்வளவு வருஷங்களா எனக்கு எப்படி இந்த ஐடியா தோணாமல் போச்சு. அதான் ஸைக்கிள் இருக்குதே, வீடு ஊர்க் கோடியில் இருந்தாலும் ஒரு மிதி மிதிச்சால் வந்துடலாங்களே.”


வீட்டினுள் நுழைந்தபோது என் மனைவி 'இதென்ன கூத்து?' என்ற பல்லவியுடன் வரவேற்றாள். குழந்தைகளெல்லாம் புதிதாக. வந்த விருந்தாளியைப் பார்ப்பதுபோல் எட்ட நின்றே வளைய வந்தனர். காரியாலயத்தில் ஒரே பரபரப்பு. என் இடத்துக்கு வராத நண்பர்கள் எல்லாம் கும்பலாக விசாரித்து விட்டுப் போனார்கள். வராந்தாவில் நடக்க முடியவில்லை. 'இப்பத்தான்யா நீ பார்க்கும்படியா இருக்கே' என்று இரண்டொருவர் பகிரங்கமாகவே என் இவ்வளவு வருஷத்திய தோற்றத்தை எத்தனை பொறுமையுடன் சகித்துக் கொண்டிருந்தார்கள் என்பதை வாய்விட்டுச் சொல்லிப் போயினர். ஜனநாயக ரீதியில் ரங்கன் வைத்த மீசை அங்கீகாரம் பெற்றுவிட்டது. ஆனால்...? கிராமத்திலிருந்து அப்பா வந்தார். அன்று மாலை வீட்டினுள் நுழையும்போது, சின்னப் பையன்போல் அப்பாவுக்கு எதிரே எப்படித் தலை காட்டுவது என்ற தவிப்புடன் நுழைந்தேன்.


குழந்தைகள் எல்லோருமாகச் சேர்ந்து தாத்தாவுக்கு. முன்கூட்டியே சொல்லி வைத்துவிட்டாற்போலத் தோன்றியது. வழக்கம்போல் அப்பா சிரித்துப் பேசிக் கொண்டிருந்தார். நான்தான் எப்படி ஆரம்பிப்பது என்று தெரியாமல், “மீசை வைத்துக்கொண்டிருக்கிறேன் அப்பா! உங்களுக்கு ஒன்றும் ஆட்சேபம்...?'' என்று இழுத்தேன்.


எழுபது வயது அப்பா! உலகம் அறிந்தவர். சிரித்தார். “எனக்கென்னடா ஆட்சேபம்? இதெல்லாம்தான் இப்போது 'பாஷனா’கப் போய்விட்டதே. அந்தக் காலத்தில் உன் சித்தப்பா பம்பாயிலே எல்.எல்.பி. படிக்கிறபோது இப்படித்தான் இருப்பான்." 


அப்பா என்றால் அப்பாதான். மீசை வைத்துக்கொண்டிருந்த சித்தப்பா வக்கீலுக்குப் படித்துவிட்டுத் திருச்சியில் ஏராளமாகச் சம்பாதித்த பின்னர் இளம் வயதிலேயே காலமாகி விட்டார். பல வருஷங்களுக்குப் பிறகு மீசையின் சாயலில் இழந்துவிட்ட தம்பியின் தோற்றத்தை ஒரே பிள்ளையான என்னிடம் நினைவுகூர்ந்து கண் கலங்கினார். 


மாதம் ஒருமுறை கிராப்புக்காகத்தான் எங்கள் சந்திப்பு என்றிருந்தது போக, மூன்று நாட்களுக்கு ஒருமுறை ரங்கனிடம் ஆஜரானேன். ரங்கனைக் கிட்டத்தட்ட பதினைந்து வருஷங்களாகத் தெரியும் எனக்கு. பெரம்பூருக்கு வந்த புதிதில் அவனிடம்தான் என் தலையைக் கொடுத்துவிட்டு நிம்மதியாக இருக்கத் தொடங்கினேன். முதல் சந்திப்பை இன்னமும் நான் மறக்கவில்லை.


ஸ்டேஷனுக்கு எதிரேயிருந்த 'ராயல் சலூனில்' அப்போது அவன் வேலை செய்துகொண்டிருந்தான். எந்தப் புத்தகத்தையும் படிக்காமலே ‘நண்பர்களைச் சிநேகம் செய்துகொள்வதெப்படி’ என்ற அருங்கலையைத் தன் தொழில் துறைக்காகத் தெரிந்து வைத்திருந்தான். என் பட்டணத்து முதல் 'கிராப்பை' அவன்தான் வெட்டினான். என்னுடைய ‘ரெட்டை' மண்டையிடம் எனக்கே ஒரு வெறுப்பு. குழந்தையாக இருந்தபோது எவ்வளவு வெந்நீர் ஊற்றிப் பிடித்துவிடப்பட்டிருந்த போதிலும் என் தலையெழுத்துடன் இரட்டை மண்டையும் சாசுவதமாகி விட்டது.


ரங்கன் பொறுமையுடன் கிராப் செய்தான். கிளம்பும்போது வாத்ஸல்யத்துடன் “ரொம்பவும் அதிர்ஷ்டமா இருப்பீங்க ஸார் நீங்க! தலையின் 'ஷேப்'பைப் பார்த்தே சொல்லி விடுவேன், ஸார்” என்ற புகழுரையையும் கூறி வைத்தான். முகஸ்துதிக்கு மசியாதவன் யார்? அந்த நிமிடம் முதலே என் ஆப்த நண்பனாகவே அவனைத் தீர்மானித்து விட்டேன். பிறகு யாரும் என் தலையைத் தொடவிட்டதில்லை நான்.

என் அதிருஷ்டத்தில் என்னைவிட அவனுக்குத்தான் நம்பிக்கை அதிகம். எப்போதாவது நான் அபூர்வமாக எழுதும் கதைகளைப் படித்துவிட்டு, கிராப் செய்துகொள்ள வரும்போது மறக்காமல் பாராட்டி மகிழ்வான்.


“பிரமாதமாய் எழுதித் தள்ளிட்டீங்களே, ஸார்! ஒவ்வொருத்தன் எழுதறதைப் படிச்சா எனக்கு எப்படி வருது தெரியுமா? உங்களுக்கு நிச்சயம் என்னிக்காவது ஒரு’ சான்ஸ்' அடிக்கத்தான் போகுது, பாருங்களேன்" என்று அங்கலாய்ப்பான்.


ரங்கன் பேசுவது ஒரு வேதாந்தியினுடைய பேச்சாகவே இருக்கும். ஆனால் லௌகீக வாழ்க்கையில் முன்னேற வேண்டும் என்ற துடிப்பில்லாத மரக்கட்டை அல்ல அவன். 


ஹைரோடில் பத்து வருடங்களுக்கு முன்பு தனிக் கடை வைத்த பின் ஏழைப் பெண்ணாகப் பார்த்து முறைப்படி கல்யாணம் செய்து கொண்டான் ரங்கன். இப்போது நான்கு குழந்தைகளுக்குத் தகப்பனாகவும் ஆகிவிட்டான். குடும்பத்தைப் பாசத்துடன் போற்றிக் காப்பாற்றும் அவன் பாங்கே மிகவும் சிலாகிக்கக் கூடியது. கடைக்குப் பின்புறமே வீடு. தனிக் கடை வைத்துவிட்டோம் என்கிற கர்வத்தில் ஆடம்பரத்துக்கு ஆட்களை வைத்துக் கூத்தடிப்பவன் அல்ல அவன். உறவுப் பையன்கள் சிலரைப் பரிவுடன் தயார்செய்து, பேராசையால் அவர்கள் ஓடிவிட்ட பிறகும் பரிவு காட்டும் சமரச நோக்கு அவனுடையது.


ரங்கனுக்குத் தெய்வ நம்பிக்கை அதிகம். கடையில் பெரிதாகப் பிள்ளையார் படம் மணத்துடன் கொலுவிருக்கும். ஒரு பக்கத்தில் வள்ளலார் ராமலிங்க அடிகளின் படம்; மற்றொரு புறம் மௌன சுவாமிகளின் உருவம் பூக்கோலத்துடன் திகழும். சின்ன வயதிலேயே குடும்பப் பொறுப்பு அவன்மேல் விழுந்து விட்டது. நோயாளியான அண்ணனின் குடும்பப் பராமரிப்பு அவனையே சார்ந்தது. தாய், தகப்பன் கிடையாது, ஒரு கிழப் பெரியப்பாதான் – அப்பனுடன் கூடப் பிறந்தவர் - ரங்கனுக்குக் கார்டியன். 


ரங்கனின் குழந்தைகளைக் கட்டி மேய்த்துக் கொண்டு கடை வாசலில் கூப்பிட்ட குரலுக்கு ஏன் என்று கேட்பதுதான் பெரியப்பாவின் வேலை. மனைவியைக் கொண்ட இடத்திலும் வசதியில்லை. அவர்களையும் விட்டுக் கொடுக்காமல் பார்த்துக் கொள்ளத் தயங்க மாட்டான். பீடி, சிகரெட் முதலிய கெட்ட பழக்கங்கள் அவனை அண்டுவதற்கே அஞ்சும். உழைத்துச் சம்பாதித்து உற்றாரையும், உறவினரையும் மகிழ்விப்பதையே ஒரு நிறைவாகக் கருதுவான்.


மெஷினும், கத்தியும், கத்தரியும், சீப்பும் அவன் கைகளின் லாகவத்தில் சிறப்பாகச் செயல்பட்டு ரங்கன், கிராப்புக்குத் தனி மவுசையே ஏற்படுத்தி யிருந்தன. அவரவர் அந்தஸ்துக்கேற்ப இதமாகப் பேசுவான். வாழ்க்கையின் கஷ்டங்களைக் கண்டு பொருமுவான்; வசதிகள் பெருகிவிட்ட நாகரிகத்தையும் மெச்சுவான். ரயில்வே ஒர்க் ஷாப், மில் தொழிலாள இளைஞர்களுக்கு ‘ரங்கன்’ என்றால் உயிர்.

பதினைந்து வருடங்களுக்கு முன்பு இருந்த பெரம்பூராகவா இருக்கிறது இப்போது? தொழிலகங்கள் பெருகிவிட்டன; புதிய வீடுகள் ஏராளமாக முளைத்து விட்டன. நெரியும் ஜனத்திரளுக்கு ஏற்ப, புதிய சலூன்களும், லாண்டரிகளும், மற்றக் கடைகளும் வியாபாரத்தை அதிகமாக்கி என்றுமில்லாத அளவுக்கல்லவா சுறுசுறுப்பை உண்டுபண்ணி விட்டன?


ரங்கன் கடையிலும் கூட்டத்துக்குக் குறைவில்லை. அவனிடம் 'கிராப்' செய்துகொண்ட ஹைஸ்கூல் பையன்கள் மடமடவென்று வளர்ந்து, வேலைக்குப் போய் ஸ்கூட்டரிலும், மோட்டார் சைக்கிளிலும் புது உலகத் துடிப்பை உணர்ந்து கொண்டவர்களாய்ப் பறந்து கொண்டிருந்தனர்.


அதிக வருவாய்க்கேற்பச் செலவழித்துப் பழக்கப்பட்டுவிட்ட ரங்கனுக்குக் கையில் கொஞ்சம் காசு தங்கவில்லையே என்ற குறை இலேசாகத் தலைநீட்டியது. என்ன தோன்றிற்றோ தெரியவில்லை. கணிசமாகப் பணம் புரட்டி உறவுப் பையன் ஒருவனை வரவழைத்து மளிகைக் கடை ஒன்று போட்டான். போன வருஷம் நடந்தது இது. ஆறு மாதம் 'பிஸினஸ்' நடந்தது. போதிய அநுபவம் இல்லாமல் கடை நொடித்துப் போய் விட்டது.


'இடி' விழுந்தது போல் ஆகிவிட்டான் ரங்கன். ஆனால் பேச்சில் தைரியம் குறையவில்லை.


“என்ன ரங்கா, புதிய வியாபாரம் ஒன்றும் சரிப்பட்டு வரவில்லையா?” என்று சமயசந்தர்ப்பம் தெரியாமல் கேட்டுவிட்டேன் அப்போது. "அதெல்லாம் நமக்குச் சரிப்படாது ஸார்! நம்ப தொழில்தான் நமக்கு லாயக்கு. அதற்குக் கொடுப்பினை வேண்டும். ஸார், எல்லோரும் அவசரமாகப் பணம் பண்ணுகிறார்களே என்று நானும் ஆசைப்பட்டு ஒரு முயற்சி செய்தேன். தோற்றுப் போனேன். என் கத்திரியும், மிஷினும்தான் எனக்குச் சோறு போடும். மற்றவை வீண் ஆசை." என்று அந்தத் தோல்வியை ஒரு பெரிய வாழ்க்கைப் படிப்பினையாக ஒப்புக் கொண்டுவிட்டவன் போலப் பேசினான். ஆனாலும் பணம் பண்ணவேண்டும் என்ற ஆசையால் உந்தப்பட்டு அந்த முயற்சியில் வீழ்ந்துவிட்ட அவனை உள்ளூற ஓர் ஏக்கமே பிடித்துக் கொண்டுவிட்டது போலத் தோன்றியது. எவ்வளவு வேகத்துடன் அந்த விபரீத ஆசை எழுந்ததோ, அதே வேகத்தில் வீழ்ச்சியையும் அது கொண்டு வந்துவிட்டது.


கட்டை குட்டையான வாளிப்பான உடல் ரங்கனுக்கு. நோயே அறியாதவன். அடிக்கடி ஆயாசம் கொள்ளலானான். கடன் தொல்லை வேறு புதிதாக அழுத்தின. முன்போல் எல்லா வாடிக்கைக்காரர்களையும் அவனே கவனித்து அனுப்ப முடியவில்லை. அரை மனத்துடன் வேறு வழியின்றி ஓர் ஆளைக் கடையில் சேர்த்துக் கொண்டான்.


இந்தத் தடவை. 'கிராப்பு'க்குச் சென்ற போது ரங்கனின் உடம்பைப் பார்த்ததும் எனக்கே ‘பகீ'ரென்றது. உடம்பைப் பார்த்துக்கொள்ளுமாறு யோசனை கூறினேன். பதினைந்து வருடங்களுக்குப் பிறகு அவன் கண்ணெதிரிலேயே என் தலை அவனுடைய உதவியாளனுக்கு மாற்றப்பட்ட நிலைமையை வருத்தத்துடன் அங்கீகரித்து மூலையில் உட்கார்ந்து கொண்டான்.


"ஸாருக்குப் பார்த்துச் செய்யணும் கோவிந்தா, வேறு ஒருத்தர்கிட்டேயும் அவர் வெட்டிக்கிட்டதில்லை. இந்தப் பதினைஞ்சு வருஷங்களாய்” என்று பெருமையுடன் சொன்னவன், “மீசையை மாத்திரம் நீ விட்டுவிடு. நான் கடைசியிலே சரி பார்த்து அனுப்பறேன்” என்று கூறினான்.


அவன் குழந்தைகள் இருவர் 'நாஸ்தா'வுக்காகக் கடையினுள் ஓடி வந்தனர். நான் இதுவரை காணாத சலிப்புடன் அவர்களுக்குக் காசு கொடுத்து விரட்டினான். வேறொருவர் அப்போதுதான் கிராப்பை முடித்துக்கொண்டு கிளம்பினார்.


“என்ன ரங்கா, இந்தத் தடவையிலேருந்து ஒண்ணே கால் ரூபாயா? வர வர என்ன ஏறிக்கிட்டே போகுது?”


ரங்கன் கோபப்படவில்லை; ஆனாலும் பெரிதாகக் கிண்டல் செய்ய ஆரம்பித்துவிட்டான், அந்த ஆயாசத்திலும். "இன்னும் பத்து வருஷங்கள் கழிச்சுப் பாருங்க, என்ன ஆகப் போவுதுன்னு. ஒரு கிராப்புக்கு ஐந்து ரூபாய். ’ஹேர் டிரஸ்ஸிங் கார்ப்பரேஷன்'னு ஒண்ணு வந்துடும். பெரிய கட்டடத்திலே ஏராளமான ஆட்கள் அவனவன் இஷ்டப்படி இருப்பானுங்க. தலைகளையெல்லாம் செடி வெட்டற மாதிரி வெட்டித் தள்ளிக்கிட்டு இருப்பானுங்க. ரங்கன் கை 'சொகுசு' கிராப்பெல்லாம் இன்னும் கொஞ்ச காலத்துக்குத்தான். என்னை மாதிரி ஆளுங்களெல்லாம் பெரிய ஹேர் டிரஸிங் ஆபீஸரா எழுநூறு, எண்ணூறு என்று சம்பளம் வாங்கிக்கிட்டு, தூரத்திலே நின்னபடியே, சாய்வாக ஒரு பார்வை பார்த்து, 'ஒ.கே.’ன்னு சொல்லிக்கிட்டிருப்போம். கவுண்டரிலே ஐந்து ரூபா செலுத்தி ரசீது வாங்கினாத்தான் நாற்காலியிலேயே ஒக்கார்த்தி வைப்பாங்க; அதுக்கு ‘க்யூ’விலே நிக்கணும். அப்போ என்ன சொல்லப் போறீங்களோ, தெரியாது.”


சிரித்துக்கொண்டே போய்விட்டார் அந்த மனிதர். ஆனால் ரங்கனுடைய வர்ணனை ஒரு பெரும் காட்சியாக என் மனக்கண் முன்பு விரிந்தது. காலம் தலைதெறித்து ஓடுகிற வேகத்தில் அதை வெறுங் கற்பனையாகவே என்னால் பாவிக்க முடியவில்லை. சிரிப்பை என்னாலும் அடக்க முடியவில்லை. ரங்கன் என்னையும் விடவில்லை. தொடர்ந்து கூறினான்! "என்ன ஸார், நான் சொல்றது நடக்காதுன்னுட்டா சிரிக்கிறீங்க. நானும் நீங்களும்தான் அன்னிக்கு இருந்த மாதிரியே இப்பவும் இருந்துக் கிட்டிருக்கோம். உலகம் எப்படிப் பறக்குது, தெரியுமா? நீங்க ஆபீசிலே இடுப்பை ஒடிச்சுக்கிட்டு ஓர் இருநூறு ரூபாயும், பத்தாமப் போனா முப்பதுக்கும், நாப்பதுக்கும் கதை எழுதி இன்னும் கொஞ்சமும் சம்பாதிப்பீங்க. நான் என்ன வாழ்ந்தேன்? எவ்வளவு சம்பாரிச்சிருப்பேன்? கையில் காலணா தங்கல்லே. ஆனா எதிர்காலம் இப்படியே இருந்துடாது. சின்னச்சின்னத் தொழில்களுக்கெல்லாம் இனிமே எங்கே மவுசு? இப்பவே நம்ப பயலுக இந்தத் தொழிலுக்கு வர மாட்டேங்குது. அப்போ, ஹேர் டிரஸிங் கார்ப்பரேஷன்தான் பெரிசா வைப்பாங்க! என்னையெல்லாம் எழுநூறு, எண்ணூறுன்னு பெரிய ஹேர் டிரஸிங் ஆபிசராப் போடாமெ, என்ன செய்வாங்க! எனக்கும் அந்த மாதிரி மொத்தமா ஏதாவது பார்த்தால்தான் விடியும் போல் தோணுது. ஏன் ஸார், நீங்களும் ஒரு நல்ல கதையா எழுதி 'சினிமா சான்ஸ்' தள்ளிட்டு நாலாயிரம், ஐயாயிரம் தட்டிக் கிட்டுப் போகப்படாது? எவ்வளவு நாட்களாச் சொல்லிக்கிட்டிருக்கேன். உங்ககிட்டே!"


ரங்கன் அதிகாரியாகிப் போய், நான் பின் தங்கிவிடப் போகிறேனோ என்ற பச்சாத்தாபத்தில் என்னிடம் காட்டிய பரிவு, அவன் உள்ளத் தூய்மையை நினைத்து வியக்கச் செய்தது. மனிதர்களில் ரங்கன் எவ்வளவு உயர்ந்தவன்! மறக்காமல் அவன் தன் கையாலேயே மீசையை 'டிரிம்’ செய்து அனுப்பினான்.


பத்து நாட்களுக்கு அந்தப் பக்கமே தலை காட்டவில்லை நான். ரங்கனின் எச்சரிக்கையை மறந்து ரேஸரில் என் இஷ்டப்படி மீசையை அலங்கோலமாக்கிக் கொண்டு அதன் கோர சொரூபத்தைக் கண்ணாடியில் காணச் சகிக்காமல் மீண்டும் ரங்கனையே புகலடைய விழைந்தேன்.


கடை வாசலில் பெரியப்பா கிழவர் உட்கார்ந்து கொண்டிருந்தார். உள்ளே ரங்கனைக் காணோம். யாருமே இல்லையா? அந்த மௌனமே என்னுள் ஒரு பயங்கர அவஸ்தையைத் தோற்றுவித்தது.


''பெரியவரே, ரங்கன் இல்லியா?" கிழவர் எனக்குப் பதில் சொல்ல மெதுவாக எழுந்தார். கொஞ்சம் செவிடு வேறே.


''சாமி! உங்களுக்குத் தெரியாதுங்களா?” 


நான் வாயடைத்து நின்றேன். 


“ரங்கன் போயிட்டானுங்க சாமி!, போயிட்டானுங்க. இன்னிக்கு அஞ்சு நாளா. போன போன சனிக்கிழமை திடீர்னு வீட்டுலே மயக்கமா விழுந்துட்டான். ஆஸ்பத்திரி வண்டியிலே எடுத்துப் போட்டுக்கிட்டு, பெரிய ஆஸ்பத்திரிலே கொண்டு போய்ச் சேர்த்தோம். என்னமோ இருதய நோவுங்களாம். ரெண்டு நாளைக்கு உயிருக்கு மன்றாடிக்கிட்டுக் கிடந்தான். செவ்வாய்க் கிழமையண்ணிக்கு எல்லாம் அடங்கிப் போச்சுங்க. நாலு குழந்தைகளையும், அவளையும் இப்படி நிர்க்கதியா விட்டுட்டுப் போயிட்டானே சாமீ! உங்களுக்குத் தெரியாமப் போயிடுச்சுங்களா?"


வயதில் தளர்ந்த அந்த உடல் விம்மிக் கேவியது! உலகமே சுழல்வதுபோல் இருந்தது எனக்கு. ரங்கனுக்கு மரணமா? அதை எப்படி நான் நம்புவேன்? அவன் மனைவியும், குழந்தைகளும் இனி ஆதரவின்றித் தவிப்பார்களே?


எண்ணத்திலும், பேச்சிலும், செயலிலும் நல்லவனாக வாழ்வதையே உயர்ந்த லட்சியமாகக் கடைப்பிடித்த அந்தச் செயல்வீரனின் நிழலில் அண்டியிருந்தவர்களுக்குத் தவிப்பு ஏது?


உள்ளே கண்ணாடியில் தெரிந்த என் உருவம் கண் கலங்கி நின்றது. அழுவதற்குக் கூடத் தெம்பில்லையா? கோயில் கிளி மாதிரி மனம் மாத்திரம் 'ரங்கா, ரங்கா' என்று ஓயாது அலறியது. எனக்கு வரப்போகும் அதிருஷ்டத்தைக் காணாமல் எப்படி ரங்கன் என்னை விட்டுப் பிரிந்தான்? என் மீசையிலும் முகத்திலும் அழகைக் கண்ட அந்தக் கலைஞனை இனி எப்போது காண்பேன்?


வீட்டுக்குத் திரும்பியதும் முதல் காரியமாக மீசையை வழித்து எறிந்தேன். ரங்கனுடைய பிரிவின் துக்கத்தைக் கொண்டாடும் புனிதச் சடங்காகவே அதை மதித்தேன். களையிழந்த என்னுடைய முகம் கண்ணீரைக் கொட்டி அவன் ஞாபகத்துக்காக அழுது தீர்த்தது.


***

(பாஸ்கரத்தொண்டைமான் எழுதிய ’ரஸிகமணி டி.கே.சி.’ நூலில் இருந்து)


ஒருவருக்கு வாழ்க்கையில்‌ ரஸமான சம்பவங்கள்‌ பல நடப்பது சகஜம்‌. ஆனால்‌ அந்தப்‌ பழைய நினைவுகளை எண்ணியெண்ணி ௮திலேயே ஒரு ஆனந்தம்‌ அடைவது எல்லோருக்‌கும்‌ சாத்தியமானதல்ல. கலையுணர்ச்சி நிரம்பிய மனம்‌ படைத்த ஒருவருக்கே அது சாலும்‌. ரஸமான அனுபவங்கள்‌ பல இருந்தாலும்‌ அதை ரஸமாகச்‌ சொல்லத்‌ தெரியவேண்டாமா? அப்‌படிப்‌ பழைய நினைவுகளை மற்றவர்கள்‌ ரஸிக்கத்‌தக்க முறையில்‌ சொல்லும்‌ சக்திவாய்ந்தவர்‌ டி. கே. சி. சில நினைவுகளைப்‌ பார்க்கலாம்‌.


விளாத்திகுளம்‌ திருநெல்வேலி ஜில்லாவின்‌ வடகீழ்க்‌ கோடியில்‌ உள்ள ஒரு சிறு கிராமம்‌, 1939ல்‌ நான்‌ அங்கு உத்தியோகம்‌ பார்த்தேன்‌. அப்போது டி.கே.சி. சென்னையில்‌ இருந்தார்‌. நான்‌ விளாத்திகுளம்‌ சென்று சேர்ந்ததைக்‌ குறித்துக்‌ கடிதம்‌ எழுதினேன்‌. அவருக்கு அக்‌கடிதம்‌ அவருடைய பழைய பால்ய நினைவுகளைத்‌ தூண்டியிருக்கிறது - வந்தது கடிதம் மறு தபாலில்‌ - அவருடைய நினைவுகளைத் தாங்கி.


“விளாத்திகுளம்‌ ஒரு அந்தமான்‌ தீவு என்று உத்தியோகஸ்தர்கள்‌ சொல்வதுண்டு, ஆனால், எனக்கு அந்த ஊரினிடத்தில்‌ ஒரு பிரியம்‌. எனக்குக்‌ கல்யாணமான 1908-ம்‌ வருஷம்‌ ஒரு மாசகாலம்‌, பலவிதமான உபசாரங்களுக்கெல்‌லாம்‌ உள்ளாகி வசித்த இடம்‌ அது. என்னுடைய அம்மான்‌, தாங்கள்‌ பார்க்கும்‌ டிப்டி தாசில்தார்‌ வேலையை அப்போது பார்த்து வந்தார்கள்‌. ஏதோ கிடையாத மாப்பிள்ள கிடைத்துவிட்டதுபோல்‌ எண்ணி இல்லாத மாப்பிள்ளை உபசாரமெல்லாம்‌ செய்து புரட்டி எடுத்துவிட்டார்கள்‌ என்னை, அதை எப்படி மறக்கமுடியும்‌?


மேலும்‌, மாப்பிள்ளை ஏதோ தீவாந்தரத்துக்‌குள்‌ அகப்பட்டுவிட்டதாக எண்ண ஆரம்பித்து விடக்கூடாதென்று எண்ணி அங்குள்ள புஸ்தக சாலையை அநேகமாக என்‌ வசமே ஒப்புவித்து விட்டார்கள்‌ என்று சொல்லலாம்‌. சாப்பிடுகிற நேரம்‌ போக, காலை எட்டு மணிமுதல்‌ சாயங்‌காலம் காப்பி சாப்பிடுகிற நாலரை மணிவரையும்‌ புஸ்தக சாலையிலே இருந்துகொண்டு ஆங்கில ஆசிரியர்கள், தமிழ்‌ ஆசிரியர்களோடு அளவளாவிக் கொண்டே யிருந்தேன்‌. அவைகளில்‌ பிற்‌காலத்திலும்‌ நின்று உதவும்படி படித்த புஸ்தகங்கள்‌ இரண்டு. பாஸ்வெல்‌ எழுதிய ஜான்ஸன்‌ வரலாறு ஒன்று. ஆற அமர இரண்டு காண்டங்களையும்‌ படித்தேன்‌. அதிலிருந்து ஆங்கில இலக்‌கியங்களைக்‌ கருத்தூன்றிப்‌ படிக்கும்படியான முறை ஏற்பட்டது. மற்றப்‌ புஸ்தகம்‌ எது என்‌றால்‌ அது தண்டியலங்காரம்‌. விளாத்திகுளத்தில்‌ தண்டியலங்காரம்‌ இருந்தது 1908-ம்‌ வருஷத்‌தில்‌ என்றால்‌ வியப்பாய்‌ இருக்கும்‌. தண்டியலங்‌காரத்தைப் பற்றித்‌ தமிழ்‌ ஆசிரியர்கள்‌ பலவாகப்‌ பேசியதைக்‌ கேட்டதுண்டு. ஆனால்‌ புஸ்தகத்‌தைப்‌ பார்த்ததில்லை. அங்கேதான்‌ முதன்முதலாகப்‌ பார்த்தேன்‌. அப்போதே மூலத்தில்‌ விஷயம்‌ இல்லை. உரையிலும்‌ விஷயம்‌ இல்லை என்று தெரிந்துகொண்டேன்‌. ஆகவே மேற்கோள்‌ செய்யுள்களை மட்டும்‌ படித்தேன்‌. தமிழ்‌ இன்‌னது என்று தெரியவந்தது. தமிழ்‌ பாஷையின்‌ அழகையும்‌, தூய்மையையும்‌ வளத்தையும்‌ கண்டபோது, பாணதீர்த்தத்திற்குப்‌ போயிருந்த போது தெள்ளத்‌ தெளிந்த தண்ணீர்ப்‌ பெருக்கும்‌ பாறைகளுக்கடையே தாவியும், வட்டமிட்டும்‌ வலசாரி இடசாரி பாய்ந்தும்‌ போகிற அழகெல்லாம்‌ மனசுக்கு முன்‌ வந்தது. இருபது முப்பது கவிகளை அப்போதே மனப்‌பாடம்‌ பண்ணிக்கொண்டேன்‌. தமிழ்க்‌ கவியை உய்த்துணர்வதற்கு ௮ந்தக்‌ கவிகள்‌ இன்றைக்‌கும் உபயோகப்படுகின்றன. அடிக்கடி மேற்கோள்‌ செய்யுள்களை வாசித்து அனுபவிப்பதுண்டு,


தாதளவி வண்டு தடுமாறுந் தாமரைகொல்

மாதர் விழி யுலவு வாண்முகங்கொல் - யாதென்று 

இருபாற்‌ கவருற்‌(று) இடையூசல்‌ ஆடி 

ஒருபாற்‌ படாதென்‌ உளம்‌


என்ற பாட்டு அவைகளில்‌ ஒன்று. நான்‌ வாசித்து அனுபவித்த புஸ்தகம்‌ புஸ்தகசாலையில்‌ இன்னும்‌ இருக்கும்‌ என்று நம்புகிறேன்‌. பிறகு ஒரு புஸ்தகம்‌ எனக்கு வாங்கினேன்‌. அது எப்‌படியோ எங்கேயோ போய்விட்டது. தொலைப்‌பதற்குக்‌ காரணம்‌ நானாகவே இருந்திருக்க வேண்டும்‌. யாருக்காவது ஒன்‌றிரண்டு செய்யுள்‌களை வாசித்துக்‌ காட்டியிருப்பேன்‌. அவர்‌ புஸ்‌தகத்தைப்‌ படிக்க வாங்கிக்கொண்டு போயிருப்‌பார்‌. அவ்வளவுதான்‌, அதற்குச்‌ சிறகு முளைத்‌திருக்கும்‌. புஸ்தகம்‌ வேறொன்‌று விலைக்கு வாங்க வேண்டும்‌ என்று எண்ணியது பலதடவை. ஆனால்‌ காலம்‌ கடந்துகொண்டே வந்தது, கடைசியாக இரண்டு மாதத்திற்குமுன்‌ இங்கே வந்திருந்தபோது மனசைத்‌ திடப்படுத்திக்‌ கொண்டு சைவசித்தாந்த நூற்பதிப்புக்‌ கழகத்‌திற்குப்‌ போய்‌ ரூ 1-14-0-க்கு தண்டியலங்காரம்‌ ஒன்றை வாங்கிவிட்டேன்‌. மேற்கோள்‌ செய்‌யுள்களை அடிக்கடி படித்துக்‌ கொண்டிருக்கிறேன். படிக்கும்‌ போதெல்லாம்‌, விளாத்திகுளம்‌ புஸ்தகசாலை, தெரு, வேப்பமரம்‌, மணல்‌ வளம்‌ பொருந்திய ஆறு, ஒரு கரையிலிருந்து எதிர்க்கரைக்குப் பெரிய பருத்தி மாற்றுக்கட்டு ஒன்றை உருட்டிக்கொண்டே வந்த சண்டமாருதம்‌ எல்லாம்‌ கண்முன்‌ வந்து நிற்கிறது. ஆகவே விளாத்திகுளத்தினிடம்‌ எனக்கு ஒரு பிரியம்‌ உண்டென்பது விளங்குகிறதல்லவா” என்பதுதான்‌ டி.கே.சி.யின்‌ பழைய நினைவு. 

எவ்வளவு ரஸமான அனுபவம்‌. அவருடைய ‘ஹனிமூன்’தான்‌ எவ்வளவு ரஸமாகத்‌ தண்டியலங்காரத்துடன்‌ நடைபெற்றிருக்கிறது! நான்‌ விளாத்திகுளத்திலிருந்த ஒரு வருஷமும்‌ அது தீவாந்தரமாக இருக்கவில்லை. காரணம்‌ விளாத்திகுளம்‌ புஸ்தகசாலையும்‌ தண்டியலங்காரமும்‌ அல்ல. ரஸமான அனுபவங்களை அழகாகத்‌ தாங்கி வந்த டி.கே.சி.யின்‌ கடிதங்கள்தான் அந்தப்‌ பாலைவனத்தையும்‌ சோலை வனமாக்கிக்‌ கொண்டிருந்தன.


‘ஒரு மரம்‌ தோப்பாகாது’ என்பது பழமொழி. ஆதலால்‌, டி.கே.சி.யின்‌ இன்னொரு பழைய நினைவையும்‌ தரலாம்‌ என எண்ணுகிறேன்‌. சுமார்‌ ஏழு எட்டு வருஷங்களுக்கு முன்‌ - ஒரு ஊரில்‌ நடந்த சைவ சபை ஆண்டு விழாவிற்கு என்னைப்‌ பேசக்‌ கூப்பிட்டிருந்தார்கள்‌. (பேரைச்‌ சொன்னாலும்‌ ஊரைச்சொல்லக்‌ கூடாது என்பதுதானே சம்பிரதாயம்‌). ஆனால்‌ நிபந்தனை ஒன்றையும்‌ பலமாகவே போட்டார்கள். ‘தாங்கள்‌ கம்பனைத்‌ தவிர, வேறு ஏதாவது பொருள்‌ குறித்துப்‌ பேசவேண்டும்‌' என்பதுதான்‌ அவர்கள்‌ வேண்டுகோள்‌. அந்த வேண்டுகோளுக்குள்ளேயே அடங்கிக்‌ கிடந்தது நிபந்தனையும்‌. ‘சரி' என்று ஏற்றுக்கொண்டேன்‌. விழாவிற்குச்‌ சென்றேன்‌. “திருநெல்வேலித்‌ தமிழ்‌” என்னும்‌ பொருள்பற்றிப்‌ பேசினேன்‌. காரியதரிசியின்‌ வேண்டுகோளையும்‌ சபையினர்க்கு அறிவித்துவிட்டு மூச்சுக்கு முன்னூறு தடவை கம்பன்‌ கவிகளையே ‘கோட்‌’ செய்தேன்‌.


திருநெல்வேலித்‌ தமிழுக்குள்‌ ஒளிந்துகொண்டு கம்பனும்‌ சைவசபை விழாவிலே கலந்துகொண்டான்‌. பல காலங்களில்‌ தமிழ்‌ வளர்ச்சியைப்‌ பற்றிக்‌ குறிப்பிடும்போது, மடத்தார்‌ வளர்த்த தமிழையும்‌ பற்றிக்‌ குறிப்பிட்டேன்‌. பேச்சு முடிந்து வீட்டிற்கு வந்ததும்‌ “விறுவிறு' என்று ஒரு கடிதம்‌ எழுதினேன்‌ டி.கே.சி.க்கு. விவரங்‌களையெல்லாம்‌ விவரமாகவே தெரியப்படுத்தி. கடிதம்‌ சென்னை சென்றது. அது டி.கே.சி.யின்‌ பழைய சிந்தனைகளைத்‌ தூண்டியது. அந்தத்‌ தூண்டுதலின்‌ பலன்‌ அவரால்‌ அந்த நினைவுகள் பற்றி ரஸமாக ஒரு குறிப்பு எழுதியனுப்ப முடிந்தது.

“....... சைவ சித்தாந்த சபையில்‌ தாங்‌கள்‌ கலந்துகொண்டது ரொம்பவும்‌ சந்தோஷமான செய்தி. நாலைந்து வருஷங்களுக்கு முன்‌ தலைமை வகித்த முறையில்‌ நானும்‌ கலந்து கொண்டேன்‌. அப்போது ‘நான்‌ சைவத்துக்குப்‌ புறம்பல்ல, கம்பராமாயணம்‌ படித்த குற்றம்‌ உண்டானாலும்‌, சைவத்தைவிட்டு வேறொரு சமயத்துக்குப்‌ போனவன்‌ அல்ல’ என்று ரொம்பத்‌ தடபுடலாய்‌ விளம்பரப்‌ படுத்திக்கொண்டேன்‌. இந்த நையாண்டிக்கெல்லாம்‌, அங்குள்ள சைவ நன்‌மக்கள்‌ சிரித்து விடுகிறவர்களா? அல்ல. ‘சரி’ என்று ஒப்புக்கொண்டு சந்தோஷப்‌ பட்டார்கள்‌. யாரோ ஒருவர்‌, இருவர்‌ உள்ளுக்‌குள்ளேயே சிரித்துக்‌ கொண்டார்கள்‌


தாங்கள்‌ இவ்வருஷம்‌ போட்டதே ஜப்பான்‌ வெடிகுண்டு. ரொம்ப ரொம்ப சமாஜத்தைக்‌ குலுக்கியிருக்கும்‌. தலைவராவது கம்ப துவேஷியா யில்லாமற்போனது கொண்டாடத்தகுந்த விஷயம்‌. திருநெல்வேலித்‌ தமிழ்‌ பயப்படவேண்‌டிய காரியந்தான்‌ என்று எண்ணுவதற்குத்‌ தாங்கள்‌ மடத்தார்‌ வளர்‌த்த தமிழைக்‌ குறிப்பிட்‌டதும்‌ ஒருவகையில்‌ பொருத்தம்தான்‌. இருபது வருஷங்களுக்கு முன்‌ ‘திராவிட மகாபாஷ்யம்’ என்று ஒரு பொக்கிஷம்‌ திருவாவடுதுறை மடத்தார்‌ ஒளித்துவைத்துக்‌ கொண்டிருக்கிறார்‌கள்‌. ‘ஏண்டா? மடத்தார்‌ இப்படி வைக்கோல்‌ படப்பு வைரவனாய்‌ இருக்கிறார்கள், அப்படி அருமையான நூலை வெளியிட்டால்‌ அவர்களுக்கு என்ன குறைந்துபோய்விடும்‌!’ என்றெல்லாம் சைவ பக்தர்கள்‌ புகார்‌ சொல்லிக்கொண்டிருந்தார்கள்‌. கடைசியாக வந்ததையா திராவிட மகாபாஷ்யம்‌. சைவப்புலவர்கள்‌ கிடைத்ததடா வேட்டை என்று அதை வாசிக்க ஆரம்பித்‌தார்கள்‌. ‘தமிழ்‌ வசனத்துக்கு எடுத்துக்காட்டு’, ‘உரைகல்’ என்று பலவாறாகவும்‌ புகழவும்‌ ஆரம்‌பித்து விட்டார்கள்‌. அவ்வளவுதான்‌. திருநெல்‌வேலித்‌ தமிழ்‌ எழுத்தாளர்கள்‌ எல்லாரும்‌ சேர்ந்து 'பேபல்‌’ கோபுரமே கட்ட ஆரம்பித்து விட்டார்கள்‌. ஆகையால்‌ தாங்கள்‌ சொன்னது உண்மையே. பூசி மெழுகுகிறதற்கும்‌ பொய்‌ சொல்லிக்‌ கொண்டிருப்பதற்கும்‌ காலாவதியாகி விட்டது. இனிமேல்‌ வெட்டொன்று துண்‌டிரண்டு என்று விஷயம்‌ விழவேணும்‌. தாங்கள்‌ பேசியது ரொம்பவும்‌ சரி.


“கொஞ்சம்‌ இந்த முறையிலேதானே கல்கியின்‌ கதைக்கொத்து முகவுரையில்‌ எழுதிவிட்‌டேன்‌. அரும்பத அகராதிக்குள்‌ ஊசி போய்க்‌ குத்தத்தான்‌ செய்யும்‌. என்ன ஆகிறது என்று தான்‌ பார்ப்போமே. தாங்கள்‌ எழுதிய கடிதத்தை ரொம்பவும்‌ அனுபவித்தேன்‌.”


இப்படியெல்லாம்‌ இன்னும்‌ எத்தனை எத்தனையோ நினைவுகளை அவர்‌ கடிதமூலமாக நண்பர்களுக்கு எழுதி வைத்திருக்கிறார்‌. இதையெல்லாம்‌ தொகுத்தாலே ஒரு நல்ல அழகான சுயசரிதம்‌ ஆகிவிடும்‌.


***

கவிஞர், திரைப்படப் பாடலாசிரியர், நடிகர், பேச்சாளர் எனப் பன்முக அடையாளங்களுடன் செயல்பட்டு வருபவர் சினேகன். ஒரு சிறிய கிராமத்தில் பிறந்து தமிழ்த் திரையுலகின் குறிப்பிடத்தகுந்த பாடலாசிரியராய் உயர்ந்திருக்கும் சினேகனின் வாழ்க்கை சவாலானது. கடும் உழைப்பாலும், பல்வேறு புறக்கணிப்புகளைத் தாண்டியும் இன்றைக்குத் தவிர்க்க முடியாத ஒரு படைப்பாளியாக உயர்ந்திருக்கும் சினேகன், அவை அனைத்தையுமே தன் வளர்ச்சிக்கான உரமாகவும், வாழ்க்கை உயர்வுக்கான படிக்கட்டுகளாகவும் கொண்டார். பொறுமையும், தன்னடக்கமும், தீராத் தமிழ்ப் பற்றும் அவரது உயர்வுக்கு முக்கியக் காரணங்கள்.




ஜூன் 23, 1978ல், தஞ்சை மாவட்டத்தின் செங்கிப்பட்டிக்கு அருகில் உள்ள புதுக்கரியப்பட்டி என்ற சிற்றூரில், ம. சிவசங்கு கொடும்புராயர், சிவ. மகமாயி தம்பதியர்க்கு எட்டாவது மகனாகப் பிறந்தார் சினேகன். உடன்பிறந்தோர் ஆறு அண்ணன்கள். ஓர் அக்கா. எளிய விவசாயக் குடும்பம். சினேகனின் இயற்பெயர் சிவசெல்வம். இந்த உலகில் நாம் யாருக்கும் எதிரியாக இருக்கக்கூடாது என்ற நோக்கத்திற்காகச் சினேகன் என்ற பெயரை எழுத்துலகில் நுழைந்தபோது சூட்டிக் கொண்டார்.




தாய், தந்தை இருவருமே கையொப்பமிட மட்டுமே அறிந்திருந்தனர். தங்கள் பிள்ளைகளாவது கல்வியறிவு பெறவேண்டும் என்ற எண்ணத்தில் செயல்பட்டனர். சினேகன், புதுக்கரியப்பட்டியில் உள்ள தொடக்கப் பள்ளியில் கற்றார். உயர்நிலைக் கல்வியைக் கல்லணைக்கு அருகிலுள்ள திருக்காட்டுப்பள்ளி சர். சிவசாமி ஐயர் மேல்நிலைப்பள்ளியில் படித்தார். பள்ளியில் படிக்கும்போதே கவிதை ஆர்வம் கொண்டிருந்தார். கவிதைகள் எழுதினார். பேச்சுப் போட்டிகளில் கலந்துகொண்டு பரிசுகள் பெற்றார். மேடைப்பேச்சில் வல்லவராக இருந்தார். பள்ளியில் படிக்கும்போது நடந்த மாநில அளவிலான கவிதைப் போட்டியில் முதல் பரிசைப் பெற்று, அன்றைய முதலமைச்சர் எம்.ஜி. ராமச்சந்திரனிடம் பரிசு பெற்றார். ஆசிரியர்களால் ஊக்குவிக்கப்பட்டார். திருச்சிராப்பள்ளியில் உள்ள சுயநிதிக் கல்லூரியில் இளங்கலை பயின்று பட்டம் பெற்றார்.

சினேகன் திரை வாய்ப்புத் தேடிச் சென்னைக்கு வந்தார். நண்பர் ஒருவரின் மூலம் பரிந்துரையில் கவிஞர் வைரமுத்துவிடம் உதவியாளராகச் சேர்ந்தார். 1997ல் ‘புத்தம்புது பூவே’ என்ற திரைப்படத்திற்குப் பாடல்கள் எழுதினார். பாடல்கள் பிரபலமாகின, ஆனால் படம் வெளியாகவில்லை. 




2001ல் வெளியான ‘பாண்டவர் பூமி’ சினேகன் வாழ்க்கையில் பல வாசல்களைத் திறந்துவிட்டது. 'அவரவர் வாழ்க்கையில் ஆயிரம் ஆயிரம் அர்த்தங்கள்', 'தோழா...தோழா...' போன்ற பாடல்கள் மிகவும் பிரபலமாகின. தொடர்ந்து பல திரை வாய்ப்புகள் வந்தன. மண்ணின் மணத்தோடு பாடல்களை எழுதுவது சினேகனின் பலம். வெற்று வார்த்தை விளையாட்டுக்களின்றி, உணர்வு பூர்வமாக பால்ய கால நினைவுகளை, பள்ளிப் பருவத்தை, கிராம வாழ்க்கையை, காதலைப் பலவாறாகப் பேசின சினேகனின் பாடல்கள். தமிழ்த் திரையுலகின் முக்கியக் கவிஞர்களுள் ஒருவரானார் சினேகன். 'ஞாபகம் வருதே ஞாபகம் வருதே', ’ஆராரிராரோ...’, ’மீண்டும் பள்ளிக்குப் போகலாம்' போன்ற பாடல்கள் சினேகனின் பெயர் பொதிந்த பாடல்களாக அமைந்தன. ‘பாண்டவர் பூமி’, ‘ஆட்டோகிராப்’, ‘ராம்’, ‘பள்ளிக்கூடம்’, ’பருத்திவீரன்’, ‘மௌனம் பேசியதே’, ’சாமி’, ‘பேரழகன்’, ’ஆடுகளம்’ போன்ற பல திரைப்படங்களுக்கு இவர் எழுதிய பாடல்கள் வெற்றிப் பாடல்களாக அமைந்தன.

சினேகன் நடிகராகவும் கால் பதித்தார். முதல் படம் ‘யோகி’, 2009ல் வெளியானது. ’உயர்திரு 420', ’ராஜராஜ சோழனின் போர்வாள்’, ‘பூமிவீரன்’ போன்ற படங்களில் நடித்துள்ளார். ‘பிக் பாஸ்' ரியாலிடி ஷோவிலும் கலந்துகொண்டு புகழ்பெற்றார். சினேகன் எழுதியிருக்கும், ‘எழுத்துச் சிறகு - முதல் அத்தியாயம்', ’இன்னும் பெண்கள் அழகாக இருக்கிறார்கள்’, ’இப்படியும் இருக்கலாம்’, ’அவரவர் வாழ்க்கையில்’ போன்ற புதுக்கவிதை மற்றும் கட்டுரை நூல்கள் பால்ய நினைவுகளின் ஏக்கங்கள், கடந்துபோன கணங்கள் ஆகியவற்றோடு புதிய பல சிந்தனைகளையும் தன்னுள் கொண்டவை. இயற்கை, நட்பு, காதல், சோகம், தோல்வி, உறவு, சமூகம் எனப் பலவற்றைப் பேசுபொருளாகக் கொண்டவை.




சினேகனின் ‘அவரவர் வாழ்க்கையில்..’ நூல் குறித்து பாரதிராஜா, “எல்லா கவிஞர்களும் இப்படி எழுதிவிட முடியாது. பாரதிக்கும் கண்ணதாசனுக்கும் பிறகு. யதார்த்தமான வாழ்க்கையை எந்தவித எதிர்பார்ப்புமின்றிப் பதிவு செய்திருக்கிறான் சினேகன். என்னை எப்போதும் ஆச்சர்யப்பட வைக்கும் கவிஞன். உழைப்பும் உற்சாகமும் ஒருமிக்க இணைந்த கலைஞன். இவனது வெள்ளந்தியான புன்னகை, என்னைச் சலவை செய்திருக்கிறது. மண்வாசனை மாறாத மனிதப் பண்பும், அரிதாரம் பூசிக்கொள்ளாத அன்பும் சினேகளின் பலம்” என்று குறிப்பிட்டிருந்தார். 

சினேகன் சமூக சேவையிலும் ஆர்வமுடையவர். பல சமூக நற்பணிகளில் ஈடுபட்டவர், 2018ல், நடிகர் கமல்ஹாசன் தோற்றுவித்த ‘மக்கள் நீதி மய்யம் கட்சி’யில் இணைந்தார். 2019 மக்களவைத் தேர்தலில் போட்டியிட்டார். 2021 தமிழ்நாடு சட்டமன்றத் தேர்தலில் மக்கள் நீதி மய்யம் வேட்பாளராக விருகம்பாக்கம் சட்டமன்றத் தொகுதியில் போட்டியிட்டார்.




சினேகன் 2001ல், கன்னிகாவைத் திருமணம் செய்து கொண்டார். இவர்களுக்குப் பிறந்த இரட்டைப் பெண் குழந்தைகளுக்கு நடிகர் கமல்ஹாசன், 'கவிதை', 'காதல்' என்று பெயர் சூட்டினார். சமீபத்தில் நடந்த 2026-29 ஆண்டுக்கான தென்னிந்திய திரைப்பட எழுத்தாளர் சங்கத்தின் துணைத்தலைவர் தேர்தலில் போட்டியிட்டுச் சினேகன் வெற்றி பெற்றுள்ளார். பள்ளி மற்றும் கல்லூரி நிகழ்வுகளில் மாணவர்களுக்குத் தன்னம்பிக்கைப் பேச்சாளாராகச் சினேகன் செயல்பட்டு வருகிறார். 




***




 




சிநேகன் பெற்ற விருதுகள்:




கண்ணதாசன் விருது - மூன்று முறை.

பாரதி விருது - இரண்டு முறை

நேதாஜி விருது - இரண்டு முறை

கம்பன் விருது - இரண்டு முறை

கம்பன் கழக விருது 

அவ்வை விருது 

ஆதித்தனார் சிலம்பக் கழக விருது 

அப்துல் கலாம் விருது

தமிழய்யா கல்விக் கழக விருது

மலேசியா எழுத்தாளர் சங்க விருது

செஷல்ஸ் தமிழ்ச் சங்க விருது




பட்டங்கள்




கவிச்சிற்பி

சின்னபாரதி

கவி இளவரசு

எழுச்சி கவிஞர்




*




சினேகன் எழுதி, விகடன் பிரசுரம் வெளியிட்ட ‘அவரவர் வாழ்க்கையில்...’ நூலில் இருந்து சிறு பகுதி:




பள்ளி இறுதி ஆண்டில் நான் இருந்தேன். அதே சமயம் விடுதியில் மாணவர் தலைவனாகவும் தேர்வுபெற்றிருந்தேன். உடலெல்லாம் உற்சாக நதி ஓடியது. நான் எப்போதும் மாணவர்கள் பக்கம்தான். விடுதியில் மாணவர்களுக்கு வழங்கவேண்டிய சலுகைகள் மறுக்கப்பட்டுக் கிடந்தன. இதைத் துணிவோடு முதலில் எதிர்த்தவன் நான்தான். மாணவர்களும் என் பக்கம்தான். இதனால் விடுதிக் காப்பாளர் செய்யும் ஊழல்கள் வெளியே தெரியத் தொடங்கின. தனியொரு மாணவனை வேண்டுமானால் தண்டிக்கலாம்; மாணவச் சமுதாயத்தையே தண்டிக்க முடியுமா என்ன? 




இதனால் விடுதிக் காப்பாளர், என்னுடைய அத்தனை செயல்களையும் உற்றுப் பார்த்துக்கொண்டிருந்தார். எந்த நொடியிலும் என்னிடமிருந்து தவறுகளைக் கண்டுபிடிப்பதே குறிக்கோளாக இருந்தார். எனக்கு நண்பர்கள் கூட்டம் அதிகம் என்பதை ஏற்கெனவே நான் சொல்லியிருக்கிறேன். அவர்களிடமிருந்து என்னைப் பிரிப்பதும், அவர்கள் செய்யும் தவறுகளுக்கு நான்தான் காரணம் என்பதும் விடுதிக் காப்பாளரின் பிரசங்கமாக இருந்தது. இந்தத் தகவல் என் வீட்டாருக்கும் தெரிந்துவிட்டது. இதனால் வீட்டாரும் எனக்கு எதிரிகளாக மாறினார்கள். இது நாளடைவில் முழுமையாக என்னைத் தனிமைப்படுத்தும் என்பது எனக்குத் தெரியாது. என்மீது உள்ள கோபத்தில் யார் யாரையோ தண்டித்தார் காப்பாளர். 12-ம் வகுப்பு இறுதி நாள்கள் எவ்வளவு கடினமானது என்பது நாம் அறிந்ததே. அரசுத் தேர்வு நெருங்குகிறது. ஒருவனின் எதிர்காலத்தை இதுவே முடிவுசெய்கிறது. விடுதியில் எனக்கும் காப்பாளருக்கும் உள்ள பிரச்னை நாளுக்கு நாள் அதிகரித்தது. அதனால் அதிகமான மாணவர்களின் வாழ்க்கை பாழாய்ப்போய்விடுமே என அஞ்சினேன்.




எனக்கு நான்தான் நல்ல நண்பன்; நல்ல நீதிபதி என்பதால், ஒரு முடிவுக்கு வந்தேன். ‘விடுதியிலிருந்து விலகிச் செல்கிறேன்’ என ஒரு கடிதத்தில் எழுதி, காப்பாளரின் கையில் கொடுத்தேன். கடிதத்தைப் படித்த காப்பாளர், காரணம் கேட்டார். `தேர்வு நெருங்குகிறது. எனக்கு இங்கு படிக்கும் வசதி போதவில்லை' என்ற காரணத்தைத் தவிர, வேறு எதையும் சொல்லவில்லை. நீண்டநாள் எதிர்பார்த்ததைப் போல மறுப்பு ஏதும் சொல்லாமல் ஏற்றுக்கொண்டார்.




நான் விடுதியைவிட்டு வெளியேறுகிறேன் என்ற தகவல், விடுதி மாணவர்களுக்கு மத்தியில் பரவத் தொடங்கியது. அது என் நண்பர்கள் மத்தியில் வருத்தத்தை ஏற்படுத்தியது. தேர்வு நேரத்தில் நான் ஊரிலிருந்து தினமும் வந்து எழுதமுடியாது என்பதுதான் அவர்களின் ஏக்கம். எதையும் ஏற்றுக்கொள்ளும் பக்குவம் அப்போது எனக்கு இல்லை. ஒரு சனிக்கிழமை மாலை, விடுதியைவிட்டு வெளியேறினேன். காப்பாளர் அன்று விடுதியில் இல்லை. இருந்திருந்தால் ஏதாவது கலகம் மூண்டிருக்கும் என்பது அவருக்கும் தெரியும்; எனக்கும் தெரியும். விடுதியிலிருந்து பேருந்துநிலையம் இரண்டு கிலோமீட்டர் தூரம். என்னை வழியனுப்ப, விடுதி நண்பர்கள் அத்தனை பேரும் திரண்டு வந்தனர். அதுமட்டுமின்றி விடுதியைச் சுற்றியிருந்த நண்பர்களும் என் வகுப்பறை நண்பர்களும் உடன் வந்தனர். அன்று பேருந்து நிலையமே பெரும் பரபரப்பாக இருந்தது. தங்களுக்காகப் பரிந்துபேசியதால்தான் எனக்கு இந்த நிலை என்று விடுதி மாணவர்களின் கண்களில் விடைபெறா நீர்த்துளிகள். எத்தனை கனவுகளை வளர்த்த பூமி, எத்தனை நட்புகளைக் கொடுத்த பூமி எல்லாம் கண்முன் வந்து கை அசைத்தன. பேருந்து புறப்படும்போது என்னையும் அறியாமல் அழுதுவிட்டேன். என் முகம் பார்த்த நண்பர்களும் அழுதுவிட்டனர். அன்று பேருந்து நிலையமே கண்ணீரால் நனைக்கப்பட்டது.




தற்போது அந்தப் பேருந்து நிலையத்தைப் பார்த்தேன். கொஞ்சம் மக்கள்தொகை அதிகரித்திருந்தது. ஆனால், அந்தப் பள்ளிக்கால நினைவுகள் பத்திரமாக அங்கேயே படர்ந்து கிடக்கின்றன. பேருந்து புறப்பட்டது. ப்ரியமில்லாமல் பிரிந்துபோகிறேன். திருக்காட்டுப்பள்ளி வழியெல்லாம் வசந்தகால நினைவுகள். வண்ண வண்ணக் கனவுகள் எல்லாம் சாயம்போனதாகத் தெரிந்தது.




ஊரை அடைந்ததும் மேலும் ஓர் அதிர்ச்சி காத்திருந்தது. அம்மாவைத் தவிர வேறு யாரும் பேசவில்லை. ‘படிக்கப்போன இடத்தில் தேவையில்லாத வேலை எதற்கு?’ என்பதுதான் அண்ணன்களின் கேள்வி. நடந்ததைச் சொன்னால், ‘நீ என்ன சீர்திருத்தவாதியா? எவனாவது எப்படியாவது போறான்’ என்றார்கள். என்னால் அப்படிப் போகமுடியாது. நியாயத்துக்குப் புறம்பானது எதையும் நான் அனுமதித்ததில்லை; அனுமதிக்கப் போவதுமில்லை. எதைப்பற்றியும் எனக்குக் கவலை இல்லை. என் கோபம் எல்லாம், என்னைப் புரிந்துகொள்ள யாரும் இல்லையே என்பதுதான்.




- சினேகன்

***

புதிதாக வாங்கிய டாடா நெக்ஸான் மின்சாரக் காரில் நீண்ட தூரம் சென்று வரலாம் என்று வண்டியை ஸ்டார்ட் செய்தான் சித்தார்த். பக்கத்தில் உள்ள இருக்கையை ஏக்கத்துடன் தடவினான். தனக்கும் ஒருநாள் திருமணமாகும், மனைவியை அருகில் அமர்த்திக் கொண்டு ஊரெல்லாம் சுற்றவேண்டும் என்பது அவனுடைய நீண்டநாள் ஆசை.


சித்தார்த் பெற்றோருக்கு ஒரே பிள்ளை. அடையாறு கஸ்தூரிபாய் நகரில் பெரிய சொந்த வீடு. வசதியான குடும்பம். சென்னையில் B.Tech. அமெரிக்காவில் MS முடித்துவிட்டு இந்தியாவிற்கே திரும்பி வந்துவிட்டான். OMRல் ஒரு பெரிய ஐடி கம்பெனியில் நல்ல வேலை. வருடத்துக்கு ஐம்பது லட்ச ரூபாய் சம்பளம். வயது 35.  இருபத்தாறாவது வயதில் சித்தார்த் ஒரு பைக் வாங்கினான். அடுத்த இரண்டு வருடத்திற்குள் திருமணம் செய்துகொண்டு மனைவியுடன் பீச், பார்க், சினிமா, அவுட்டிங் என சுற்றும் கனவுகளுடன் இருந்தான். அவனுடைய மனதின் ஏக்கங்களையும் தாபங்களையும் சுமந்து கொண்டு அந்த பைக் இன்னும் வீட்டு வாசலில் நின்று கொண்டிருக்கிறது.


சித்தார்த்துக்கு இருபத்தேழு வயது ஆனவுடன் அவனது பெற்றோர் பெண் பார்க்கத் துவங்கினார்கள். மேட்ரிமோனியல் சைட்டின் மூலம் பெண்களின் பெற்றோர்களைப் தொடர்பு கொண்டதில் பலர் சரியாக பதில் சொல்லவில்லை. சிலர் ஒரு வாரம் கழித்து சொல்கிறேன் என்று சொல்லிவிட்டு மறந்தே போய்விடுவார்கள். இவர்களுக்கு ஜாதகம் பொருத்தினால் அவர்களுக்குப் பொருந்தாது. அப்படியே பொருந்திய சில இடங்களில் பெண்ணும் அவளின் பெற்றோரும் போடும் கண்டிஷன்களைக் கேட்டு சித்தார்த் இப்படி ஒரு கல்யாணமே வேண்டாம் என்று சொல்லிவிடுவான். இப்படியே அவனுக்கும் வயது முப்பத்தைந்து ஆகிவிட்டது. திருமணம்தான் ஆகவில்லை.


அவனுடைய அம்மாவும் “ஏம்ப்பா உன்கூட வேலை பாக்குற பெண்களில் யாரையாவது காதலிக்கக் கூடாதா? அவளையே உனக்குக் கட்டி வைக்கிறோம்” என்று கூற, கடகடவெனச் சிரித்தான் சித்தார்த். “அய்யோ அம்மா! உலகமே தெரியவில்லையே உங்களுக்கு. காதல் எல்லாம் ஸ்கூல் படிக்கும்போதே ஆரம்பிக்கணும். அதுதான் ட்ரெண்ட்” என்றான். “அடக் கலிகாலமே” என அம்மா அதிசயித்தார்.


அன்று புதிதாக வாங்கிய காரில் அம்மா அப்பாவுடன் குரோம்பேட்டை குமரன் குன்றம் கோவிலுக்குச் சென்றான் சித்தார்த். அம்மா குழுவினருடன் திருப்புகழ் பாடிக் கொண்டிருக்க, அப்பா கந்தசஷ்டி கவசம் சொல்லிக் கொண்டிருந்தார். 


சித்தார்த் முருகனைத் தொழுதுவிட்டுப் பிரகாரத்தைச் சுற்றி வந்துகொண்டிருந்தான். அங்கே ஓர் இளம்பெண் மஞ்சள் நிறப் புடவையில் கையில் இருந்த புத்தகத்தைப் பார்த்து பக்திப் பாடல்கள் பாடிக் கொண்டிருந்தாள். அவளைச் சிறிது நேரம் உற்றுப் பார்த்தவன், அருகில் சென்று "வினயா?" என்று அழைத்தான். நிமிர்ந்து பார்த்தவள் "ஆமாம், வினயாதான், நீங்கள்?" என்று கேட்டாள். “என்னைத் தெரியலையா? திருவல்லிக்கேணி ஆறுமுக ஆச்சாரி தெருவில் ரெட்டியார் வீட்டு மாடியில் அடுத்தடுத்த போர்ஷனில் குடியிருந்தோமே, நான்தான் சித்தார்த்” என்று அவன் கூற, “ஓ சித்து! அடையாளமே தெரியல, சாரி” என்றாள் வினயா.


“நாங்கள் அங்கேயிருந்து அடையாறுக்கு வீடு மாறியபோது நீ ஆறாங்கிளாஸ், உங்க அக்கா விஜயா எட்டு, நான் பத்தாங் கிளாஸ் படித்துக் கொண்டிருந்தோம். அப்புறம் கான்டாக்டே இல்லை. விஜயா கல்யாணத்திற்கு அம்மாவும் அப்பாவும் வந்திருந்தார்கள். நான் வெளிநாட்டில் இருந்ததால் வரமுடியவில்லை” என்று பேசிக்கொண்டிருக்கும் போதே, ஆறு வயதுள்ள சிறுவன் ஒருவன் வந்து "சித்தி" என்று வினயாவைக் கட்டிக் கொண்டான். டக்கென்று சித்தார்த் வினயாவின் கழுத்தைப் பார்த்தான். ஒரு மெல்லிய செயின் மட்டும் அணிந்திருந்தாள்.


சித்தார்த்தின் முகத்தில் தெரிந்த கேள்விகளைப் புரிந்துகொண்ட வினயா பேசத் தொடங்கினாள். "இவன் விக்னேஷ், என்னுடைய அக்கா விஜயாவின் மகன். விஜயாவும் அவள் கணவனும் கோவிட் சமயத்தில் மிகவும் மோசமாகப் பாதிக்கப்பட்டு மறைந்து விட்டார்கள். விஜயாவின் கணவனுக்கு கூடப்பிறந்த அக்கா ஒருவர்தான். ஆகையால் நாங்கள் விக்னேஷை அழைத்து வந்துவிட்டோம்" என்றாள்.

"அப்போ உன் திருமணம்?" என்று சித்தார்த் கேட்க, "அதைப்பற்றி நான் யோசிக்கவே இல்லை. அப்பா ரிடையர் ஆகிவிட்டார். பென்ஷன் குறைவுதான். நான் இப்போ நல்ல வேலையில் இருக்கிறேன். அம்மா, அப்பா, விக்னேஷ், நான் என்று திருப்தியாக இருக்கிறோம். ஆமாம், உங்கள் திருமணம்?" என்று சொல்லி நிறுத்தினாள்.


அவர்கள் பேசிக் கொண்டிருந்த போதே இருவரின் பெற்றோரும் அங்கு வந்தனர். "சித்து! இவர்கள் யாரென்று தெரிகிறதா?" என்று அவனுடைய அம்மா கேட்க "அம்மா, நான்தாம்மா வினயாவை முதலில் அடையாளம் கண்டுபிடிச்சேன்" என்று கூறிவிட்டு வினயாவின் பெற்றோரை வணங்கினான் சித்தார்த்.


சில நொடி மௌனத்துக்குப் பிறகு சித்தார்த் மெதுவாக ஆரம்பித்தான். "அம்மா, அப்பா! எனக்கு வினயாவைத் திருமணம் செய்து வைப்பீர்களா?" என்று கேட்டுவிட்டு, வினயாவின் பெற்றோரிடமும் தனது கோரிக்கையை வைத்தான். வினயாவைப் பார்த்து அவள் சம்மதத்தையும் கேட்டான்.

குன்றத்து முருகன் அருளால் சித்தார்த்தின் இந்தக் கோரிக்கை அனைவருக்கும் பிடித்துப் போக, ஒரு நிமிஷத்தில் ஒரு நிச்சயதார்த்தம் நடந்துவிட்டது. அடுத்த முகூர்த்தத்திலேயே சித்தார்த் வினயா திருமணம் இனிதே நடந்தேறியது. மிகுந்த வற்புறுத்தலுக்குப் பின்னர் வினயாவின் பெற்றோர் விக்னேஷுடன் சித்தார்த் வீட்டு மாடிக்கே குடி பெயர்ந்தனர். 'சித்தப்பா சித்தப்பா ' என்று விக்னேஷ் சித்தார்த்தின் மேல் உயிராக இருக்கிறான். அவனும் அப்படியே. 


இதோ சித்தார்த் மனைவி வினயாவை அருகில் அமர்த்திக்கொண்டு லாங் டிரைவ் சென்று கொண்டிருக்கிறான்.


***

நாடக நடிகர், கர்நாடக இசைக் கலைஞர் எனப் பயணித்து, பொம்மலாட்டக் கலையே தனது வாழ்க்கைக்கான கலை என்று தீர்மானித்து அதையே வாழ்க்கையாகக் கொண்டவர் டி.என். சங்கரன் என்னும் டி.என். சங்கரநாதன். மார்ச் 25, 1928ல் கும்பகோணத்தில் நன்னையன் - நாமி அம்மாள் இணையருக்குப் பிறந்தார். கும்பகோணத்தில் புகழ்பெற்ற யானையடி பள்ளியில் ஐந்தாம் வகுப்புவரை பயின்றார். இசையில் நாட்டம் ஏற்பட்டதால் மேலே படிக்கவில்லை. பிரபல வயலின் வித்வான் ராஜமாணிக்கம் பிள்ளையிடம் சேர்ந்து இசை பயின்றார். தொடர்ந்து ஈ. கிருஷ்ணையரிடம், நாடகம் மற்றும் மேடைக் கலையைக் கற்றார். டி.எஸ். ராஜாராமனிடம் இசை நுணுக்கங்களைக் கற்றார். 

கோவில் திருவிழாக்களில் பாடத் தொடங்கினார். அசாத்தியக் குரல் வளமும் சங்கீத ஞானமும் கொண்டிருந்த டி.என். சங்கரநாதனின் பாடல்களுக்கு மிக நல்ல வரவேற்பு கிடைத்தது. பல ஊர்களுக்கும் சென்று ஆலயத் திருவிழாக்களிலும், பிற நிகழ்வுகளிலும் பாடினார்.

ஒரு சமயம் ஆலயத் திருவிழா ஒன்றில் பாடிக் கொண்டிருந்த சங்கரநாதனின் குரலைக் கேட்ட அக்காலத்தின் பிரபல பொம்மலாட்டக் கலைஞர் மணி ஐயர் கவரப்பட்டார். சங்கரநாதனைத் தனது குழுவில் சேர்த்துக்கொள்ள விரும்பினார். சங்கரநாதனின் வீட்டிற்குச் சென்று தனது ’கும்பகோணம் மங்கள கான சபா’வில் இணைந்து பணியாற்ற வேண்டிக் கொண்டார். சங்கரநாதன் சம்மதித்தார். அது அவரது வாழ்வின் திருப்புமுனை ஆனது.

வள்ளி திருமணம், அரிச்சந்திரா தொடங்கி பல பாத்திரங்களுக்குப் பின்னணிக் குரல் அளித்தும், பாடியும், பொம்மலாட்டக் கலைஞராகச் சிறந்த பங்களிப்பை நல்கினார். சங்கரநாதனின் திறமையைக் கண்டு வியந்த மணி ஐயர், அவரைத் தனது வளர்ப்பு மகனாகவே கருதினார்.

இக்காலகட்டத்தில் ’பாமா’ என்பவருடன் சங்கரநாதனுக்குத் திருமணம் நிகழ்ந்தது. குடும்பம் பெரிதானது. வருவாய்த் தேவை அதிகரித்தது. இந்நிலையில் மணி ஐயர் நோய்வாய்ப்பட்டார். சபையை நடத்தும் பொறுப்பை அவரது சகோதரி மகன் ஸ்ரீனிவாசன் ஏற்றுக் கொண்டார். அவர் சங்கரநாதனை உதாசீனம் செய்தார். அதனால் சங்கரநாதனுக்கு வாய்ப்புகள் குறைந்தன. இந்நிலையில் திடீரென மாலைக்கண் நோயால் பாதிக்கப்பட்டார் சங்கரநாதன். பொம்மலாட்டமோ மாலையில் தொடங்கி இரவெல்லாம் நடக்கும். பார்வைக் குறைவு காரணமாக பொம்மலாட்டம் மற்றும் பிற பணிகளில் சங்கரநாதனால் முழுமையாக ஈடுபட முடியாமல் போனது.

குடும்பத்தை வறுமை சூழ்ந்தது. இந்நிலையில் சங்கரநாதனின் நண்பர்களான புல்புல்தாரா இசைக்கலைஞரும், வங்கி ஊழியருமான பால வேலாயுதமும் மிருதங்கக் கலைஞர் பட்டீஸ்வரம் செல்லையாவும், சங்கரநாதனை பொம்மலாட்டக் குழு ஒன்றைத் தொடங்கும்படிக் கேட்டுக் கொண்டனர். தாங்கள் அதற்கு உறுதுணையாக இருப்பதாக வாக்களித்தனர். பார்வையிழந்த தன்னால் எப்படி நிகழ்ச்சிகளை நடத்த முடியும் என்று சங்கரநாதன் தயங்கினார். ஆனால், நண்பர்களும், குடும்பத்தினரும் உதவுவதாக வாக்களித்து அவரை ஊக்குவித்தனர். அதன்படி ‘ஸ்ரீ முருகன் சங்கீத பொம்மலாட்ட சபா' என்ற பொம்மலாட்டக் குழு தொடங்கப்பட்டது. முதல் வாய்ப்பு புதுக்கோட்டை வெள்ளை பிள்ளையார் கோவில் நிர்வாகத்திடம் இருந்து வந்தது.

முதல் நிகழ்ச்சி ‘வள்ளி திருமணம்’. அவரிடம் பொம்மைகள் இல்லாததால் தானே புதிய பொம்மைகளை உருவாக்கி நிகழ்ச்சியை நடத்தினார். அதற்கு மிக நல்ல வரவேற்புக் கிடைத்தது. தொடர்ந்து வாய்ப்புகள் பெருகின. ஊதியம் குறைவாகக் கிடைத்தாலும் மனநிறைவுடன் கலைச் சேவையாகத் தனது மனைவி மற்றும் பிள்ளைகள் உறுதுணையுடன் பொம்மலாட்ட நிகழ்ச்சிகளைத் தொடர்ந்தார் சங்கரநாதன். தியாகராஜர் கீர்த்தனைகளைப் பொம்மலாட்டப் பின்னணியில் பாடி மக்களின் பாராட்டினைப் பெற்றார். ஸ்ரீ விநாயகர் புராணத்தை நடத்தி சிறார்களின் மனம் கவர்ந்தார்.

1968ல் காஞ்சி மடம் நடத்திய ‘ஆகம சில்ப சதஸ்’ விழாவில், காஞ்சி மஹாபெரியவர் ஸ்ரீ சந்திரசேகரேந்திர சரஸ்வதி, டி.என். சங்கரனுக்கு ‘நாதன்’ என்ற பட்டத்தை வழங்கிச் சிறப்பித்தார். டி.என். சங்கரன் அந்தப் பட்டத்தைத் தன் பெயரோடு இணைத்துக் கொண்டு அன்று முதல் ‘டி.என்.சங்கரநாதன்’ ஆனார். 

கண் பிரச்சனையால் மிகவும் மனம் வருந்திய சங்கரநாதன் குலதெய்வத்தையும் அம்பாளையும் வேண்டிக் கொண்டார். தஞ்சாவூர் மருத்துவர் நவமணி என்பவரைச் சந்தித்து தனக்கு அறுவை சிகிச்சை செய்து குணப்படுத்தும்படி கேட்டுக் கொண்டார். மருத்துவர் அவரது விழிகளைப் பரிசோதித்துவிட்டு, “வாய்ப்புக் குறைவுதான்; மருத்துவம் பார்த்தாலும் குணமடையுமா என்று தெரியாது. இருந்தாலும் முயல்கிறேன்” என்று கூறினார்.

குறித்த நாளில் அறுவை சிகிச்சை செய்யப்பட்டது. மருத்துவர் உள்பட அனைவரும் ஆச்சரியப்படும்படி சங்கரநாதனின் வலது கண்ணில் மட்டும் பார்வை திரும்பியது. அதுமுதல் மிகவும் தீவிரமாக பொம்மலாட்டக் கலை நிகழ்ச்சிகளில் ஈடுபட்டார் சங்கரநாதன். தமிழ்நாடு மட்டுமல்லாமல் வெளி மாநிலங்களுக்கும் சென்று பொம்மலாட்ட நிகழ்ச்சிகளை நடத்தினார். ஆலயங்கள், ஆதீனங்கள், மடங்கள், சமஸ்தானங்கள் மட்டுமல்லாமல் மதுரை கம்பன் கழகம், அரிமா சங்கம், ரோட்டரி சங்கம், தமிழ்நாடு இயல் இசை நாடக மன்றம், தென்னகக் கலை பண்பாட்டு மையம், டெல்லி தமிழ்ச் சங்கம், மும்பை தமிழ்ச் சங்கம், ஹைதராபாத் தமிழ்ச் சங்கம், கொச்சின் தமிழ்ச் சங்கம் எனப் பல இடங்களுக்கும் சென்று பொம்மலாட்ட நிகழ்ச்சிகளை நடத்திப் புகழ் பெற்றார். 1989ல் பம்பாயில் நடைபெற்ற ’அப்னா உத்சவ’த்தில் ‘ஸ்ரீ முருகன் சங்கீத பொம்மலாட்ட சபா’ நடத்திய பொம்மலாட்டம் நற்சான்று பெற்றது. 1986ல் தேசியக் கலை, பண்பாடு நிகழ்ச்சியில் நடத்திய பொம்மலாட்டம் மேனாள் பிரதமர் ராஜீவ் காந்தியின் பாராட்டைப் பெற்றது.  

ஹரிச்சந்திரா, வள்ளி திருமணம், அருணகிரிநாதர், சீதா கல்யாணம், பக்த பிரகலாதன், சங்கரதாஸ் சுவாமிகள் கதை, நாயன்மார் வரலாறு போன்ற தலைப்புகளில் பொம்மலாட்ட நிகழ்ச்சிகளை நடத்தினார் அவற்றோடு சமூக விழிப்புணர்வை ஏற்படுத்தும் நாடகங்களையும் நடத்தினார்.

டி.என். சங்கரநாதனின் பொம்மலாட்ட நிகழ்ச்சிகள், ‘சொந்தமடி நீ எனக்கு’, ‘சிவப்பு மலர்கள்’, ’ஆவாரம்பூ’, ‘இந்தியன்’ உள்ளிட்ட திரைப்படங்களில் இடம்பெற்றுள்ளன. சில தமிழ்த் தொலைக்காட்சித் தொடர்களிலும் இடம்பெற்றன.

டி.என். சங்கரநாதன் தனது கலைச் சேவைகளுக்காகப் பல்வேறு விருதுகளைப் பெற்றுள்ளார். பாட்னா தமிழ்ச் சங்கம் அளித்த ‘இசைத்தென்றல்’, தமிழக அரசின் கலைமாமணி, காஞ்சி சங்கர மடம் வழங்கிய மணிவிழா விருது, குடந்தை சங்கீத வித்யாலயாவின் ‘நாத கான சுடரொளி’, திருவாடுதுறை ஆதினத்தின் ‘கைப்பாவை கலைமணி’, கோவை திருநேரிய தமிழ் மன்றத்தின் ‘பாவைக் கூத்திசைக் கலைஞர் மாமணி’, திருச்சி கலைக்காவேரி இசைக் கல்லூரியின் ‘கலைக்காவேரி’ விருது, ‘மதுரை கம்பன் கழகம்’ வழங்கிய விருது, சங்கீத நாடக அகாதமி விருது, சென்னை ரசிகா ஃபைன் ஆர்ட்ஸ் வழங்கிய ‘ரசிக கலாபாரதி’, டெல்லி சங்கீத நாடக அகாடமியின் ‘யுவ புரஸ்கார்’ போன்றவை அவற்றில் முக்கியமானவை. 

டி.என். சங்கரநாதன், டிசம்பர் 28, 2019 அன்று காலமானார். அவரது மறைவுக்கு முன்பே, ‘ஸ்ரீ முருகன் சங்கீத பொம்மலாட்ட சபா'வை நடத்தும் பொறுப்பை அவரது மூத்த மகன் முருகன் ஏற்றுக் கொண்டிருந்தார். சங்கரநாதனின் மறைவுக்குப் பின் பிள்ளைகள் முருகன், ரவி, கோபி மூவரும் ஒன்றிணைந்து பொம்மலாட்டக் குழுவை நடத்தி வருகின்றனர். அவர்களது பிள்ளைகளும் மூன்றாவது தலைமுறையாக இந்தக் குழுவில் பங்களித்து வருகின்றனர்.

டி.என். சங்கரநாதனின் கலைச்சேவை என்றும் நினைவு கூரத்தக்கது.

முகநூலில்: https://www.facebook.com/Bommalaatam/photos/?tab=album

(தகவல் உதவி: நன்றி: https://suriyachandran.blogspot.com/2020/05/blog-post_21.html)

***

முன்கதை:   

 சிலிக்கான் மின்வில்லைத் தொழில்நுட்ப நிபுணராக இருந்த சூர்யா, அவரது துப்பறியும் திறமையைப் பலரும் தெரிந்து கொண்டு உதவியை நாடவே, முழுநேரத் துப்பறிவாளர் ஆகிவிட்டார். அவரது நண்பர் மகன் கிரணும் மகள் ஷாலினியும் அந்தத் துப்பறியும் தொழிலில் மிகுந்த ஆர்வத்துடன் அவருக்கு உதவுகின்றனர். கிரண் வேகமான, தமாஷான இளைஞன்! தொழில் பங்கு வர்த்தகமானாலும் சூர்யாவுடனேயே நிறைய நேரம் செலவிடுகிறான். ஷாலினி ஸ்டான்ஃபோர்ட் மருத்துவ மனையில் மருத்துவராகவும், உயிரியல் மருத்துவ நுட்ப (bio-med tech) ஆராய்ச்சி நிபுணராகவும் பணிபுரிபவள். மூவரும் சேர்ந்து துப்பறிந்து பலரின் பிரச்சனைகளைத் தீர்த்து வைத்துள்ளனர்.




இக்கதையில் இதுவரை:: 

  ஷாலினிக்குப் பரிச்சயமான பெண்மணி மேரி தன் குவான்டம் ஒளிக்கணினி (Quantum optical computer) தொழில்நுட்ப நிறுவனம் திடீரென பெரும் பிரச்சனையில் சிக்கிக் கொண்டதாகக் குறிப்பிடவே, ஷாலினி, கிரண், சூர்யா மூவரும் பெர்க்கலி, கலிஃபோர்னியாவில் உள்ள மேரியின் ஆராய்ச்சிக் கூடத்துக்கு விரைகின்றனர். மேரி குவான்டம் கணினி எப்படி வேலை செய்கிறது, அதன் இடையூறுகள் என்னென்ன, அவற்றைத் தங்கள் தனிச்சிறப்பு நுட்பங்களால் எப்படி நிவர்த்தித்தனர் என்று விவரித்தாள். ஆனால் நுட்பங்களை நன்கு அறிந்த உள்நபர் ஒருவரின் உதவியால் நுட்ப வன்பொருட்கள் திருடப்பட்டன என்கிறாள். மேலாண்மைக் குழுவினரை விசாரித்து வரும் சூர்யா, குவான்டம் கணினியின் குழப்பத்தை எப்படி நிவர்த்திக்கிறார் என்பதைத் தொடர்ந்து பார்ப்போம், வாருங்கள்!


 



கேள்வி: நான் ஒரு பெரிய நிறுவனத்தில் விற்பொருள் மேலாண்மை அதிகாரி. சொந்தமாக ஒரு நிறுவனத்தை ஆரம்பிக்க யோசனை உள்ளது. அதற்காக மிகுந்த ஆராய்ச்சிகள் செய்து, நீங்கள் பரிந்துரைத்ததைப் போலவே பலரையும் கலந்து ஆலோசித்தாயிற்று. என் யோசனைக்குச் சாதகமாகக் கருத்துக்கள் கிடைத்துள்ளன. ஆனால் ஓரளவு சந்தேகமும் உள்ளது. வேலையை விடுத்து நிறுவனத்தை ஆரம்பிக்கத் தயக்கமாக உள்ளது. உங்கள் பரிந்துரை என்ன?




கதிரவனின் பதில்:




சென்ற பகுதியில் ‘தயங்காதீர்கள் தாவி விடுங்கள்’ என்று பதிலளித்திருந்தேன்! ஆனால் அப்படித் தாவுவதற்கும் கண்மூடித்தனமாக அல்ல, புத்திசாலித்தனமாக, சில முன் நிபந்தனைகளை அனுசரித்து, பின்பே தாவ வேண்டும் என்றும் சுருக்கமாகக் கூறியிருந்தேன். இப்போது அந்த முன் நிபந்தனைகள் என்ன, ஆரம்பநிலை நிறுவனத்துக்குத் தாவ எம்மாதிரியான செயல்முறையைக் கடைப்பிடிக்க வேண்டும் என்பவற்றை விவரிப்போம்.




முதல் நிபந்தனை, நீங்கள் பெரும் நிறுவன வேலையிலிருந்து விலகி ஆரம்பநிலை நிறுவனத்திலுள்ள சிக்கல்களைச் சந்தித்து, பல வருடங்கள் பாடுபடத் தயாரா என்பதுதான்.




இந்த முதல் நிபந்தனையில் பல துணை அம்சங்கள் உள்ளன. அதைப்பற்றி ஏற்கனவே ஒரு யுக்திக் கட்டுரையில் விவரித்து விட்டதால் இப்போது ஒவ்வொரு துணை அம்சத்தைப் பற்றியும் சுருக்கமாகக் காண்போம்.

[image: KathiravanaiKelungal-600]





முதல் துணை அம்சம் உங்கள் குடும்ப நிதி நிலைமை! பெரும் நிறுவனத்துக்கும் ஆரம்பநிலை நிறுவனத்துக்கும் உள்ள ஒரு பெரும் வித்தியாசம் உங்கள் மாதாந்திர வருமானம். பெரும் நிறுவனத்தில் முக்கியமான மேல்நிலைப் பதவியில் இருக்கும் உங்களுக்குப் பெரும் வருமானம் இருக்கும். ஆனால் ஆரம்பநிலை நிறுவனத்தில், அதுவும் நிறுவனராக இருப்பவர்களுக்கு, பொதுவாக நிறுவனத்தில் ஒரு பெரிய சதவிகிதத்தில் பங்குகள் இருக்குமே ஒழிய முதலில் வருமானமே இருக்காது!




ஆதலால் குடும்பத்தை எப்படி ஓரளவுக்காவது நல்லபடி நடத்துவது என்பதை கணித்துக்கொள்ள வேண்டும். மாதாந்திரச் செலவுகள் பற்பல.




அமெரிக்காவில் சாப்பாட்டுச் செலவு சதவிகிதம் என்று பார்த்தால் குறைவுதான். அதைவிடப் பெரிய செலவுகள் உள்ளன: வீட்டு வாடகை அல்லது வங்கி அடமானம் பெரிய தொகையாக இருக்கும். மேலும், அமெரிக்காவில் உடல்நலக் காப்பீட்டுப் பிரீமியம் தொகை மிக அதிகம்! வேலையில் இருக்கும்போது நிறுவனம் ஏற்றுக் கொள்ளும். வேலையை விட்டுவிட்டால் சொந்தமாகத் தேடிக்கொள்ள வேண்டும். குடும்பம் முழுவதற்கும் வேண்டுமானால் இது வானளாவிய தொகையாகிவிடும்!




சொந்த வீடானால், அடமானம் மட்டுமன்றி வீட்டுவரியும் அதிகமாக இருக்கக் கூடும்.




இத்தனையையும் சமாளிக்கச் சில வழிமுறைகள் உள்ளன. முதலாவது, நிறுவனருக்கு ஒரு வாழ்க்கைப் பங்காளி (துணைவர் அல்லது துணைவி) இருந்தால் அவரது மாதாந்திர வருமானம் போதுமானதாக இருக்கலாம். அது மட்டுமன்றி, அவரது நிறுவனம் குடும்பம் முழுவதற்கும் குறைந்த செலவில் உடல்நலச் செலவுகளை ஏற்றுக் கொள்ளக் கூடும்.




அப்படி வாழ்க்கைப் பங்காளி இல்லை, தனி ஒருவரின் வருமானமாக இருந்தால், ஓரிரு வருடங்களுக்கான செலவுகளுக்குத் தேவையான ரொக்கச் சேமிப்பு இருப்பது அவசியம். அது உங்கள் பெரும் நிறுவனம் அளிக்கும் பெரும் வருமானத்திலேயே பல வருடங்களாகச் சேமித்ததாக இருக்கலாம். அல்லது பங்குச் சந்தையில் சாமர்த்தியமாக முதலிட்டு வெற்றி பெற்றுச் சேமித்திருக்கலாம். அல்லது தற்போதைய நிறுவனத்துக்கு முன்பு ஓர் ஆரம்பநிலை நிறுவனத்தில் ஓரளவாவது வெற்றி கண்டு அதிலிருந்த பங்கில் நிதிப்பலன் பெற்றிருக்கலாம். இவற்றின் வெவ்வேறு சதவிகிதக் கூட்டுச் சேமிப்பாகவும் இருக்கலாம்.




ஆகமொத்தம் உங்கள் ஆரம்பநிலை நிறுவனத்துக்கு வெளியார் முதலீடு கிடைக்கும்வரை குடும்பச் செலவுகளைச் சமாளிக்க ஒரு திட்டம் தேவை.




ஆரம்பநிலை நிறுவனக் களத்தில் இறங்குவதற்கான முதல் நிபந்தனையின் அடுத்த துணை அம்சங்களைப் பற்றி அடுத்த பகுதியில் விவரிப்போம்.






(தொடரும்)

சுவாமிகளின் தவ வாழ்க்கை


கடுங்குளிர் நிறைந்த ரிஷிகேசத்தில் சுவாமி சிவானந்த சரஸ்வதி கடுந்தவம் மேற்கொண்டார். அதிகாலை வேளையில், குளிர்மிக்க ரிஷிகேசத்தின் கங்கை நதியில் இடுப்பளவு நீரில் நின்று ஜபம் செய்வார். சில சமயங்களில் நள்ளிரவில் சென்றும் குளிர்ந்த நீரில் ஜபத்தைத் தொடர்வார். சூரியன் உதிக்கும்வரை ஜபம் தொடரும். பின்னரே வெளியில் வருவார். ரிஷிகேசத்தில் அவர் ஒரு சிறிய குடிலில் தங்கியிருந்தார். பெரும்பாலும் யாரிடமும் பேசாமல், மௌன விரதம் இருப்பார். யாத்ரிகர்கள் மற்றும் பிற பக்தர்களிடமிருந்து தனித்திருந்து தவம் செய்தார். கடும் விரதத்தை மேற்கொண்டார். எப்போதாவது பசிக்கும்போது ஏற்கனவே சேமித்து வைத்திருந்த காய்ந்த ரொட்டிகளையும், கங்கை நீரையும் அருந்திப் பசியைப் போக்கிக் கொள்வார்.


சேவைப் பணிகள்


தன்னுள் இறைவனை உணர்வதே அவரது தவத்தின் முக்கிய நோக்கமாக இருந்தது. அதே சமயம் அவர் தனது மருத்துவக் கடமைகளையும் விடவில்லை. பிற சாதுக்களின் குடில்களுக்குச் சென்று அவர்களுக்குத் தேவைப்படும் மருத்துவ உதவிகளைச் செய்வார். அவர்களுக்குக் கை, கால் சுத்தம் செய்வது, கை, கால் அமுக்கி விடுவது போன்ற சேவைப் பணிகளைச் செய்வார். அவர்களுக்காக உணவு யாசித்து, அவர்கள் நோய்வாய்ப் பட்டபோது தன் கைகளால் உணவளிப்பார். அங்குள்ள பிற நோயாளிகளுக்கும் சிகிச்சை அளிப்பார். காலரா மற்றும் பெரியம்மை நோயாளிகளுக்குச் சிகிச்சை அளித்தார். அவர்களுக்கு உறுதுணையாக இருந்தார்.


1927ல் லக்ஷ்மண் ஜூலாவில், ‘சத்திய சேவாச்ரம மருந்தகம்’ என்ற பெயரில் ஒரு மருந்தகத்தைத் தொடங்கினார். அங்கு வரும் யாத்ரிகர்களுக்குத் மருத்துவ சேவைகளைத் தொடர்ந்தார்.


தரிசனம்


இத்தகைய பணிகளினூடே அவரது தவமும் தொடர்ந்தது. பல்லாண்டு காலத் தவத்தின் பலனாக அவரது நோக்கம் நிறைவேறியது. தன்னுள் தானாக இருந்த அவர், ஒளிக்கெல்லாம் ஒளியான இறைவனைத் தன்னுள் கண்டார். நிர்விகல்ப சமாதி கைவரப்பெற்றார்.


புனித யாத்திரை


சுவாமிகள் சிறிது காலம் கழித்து தல யாத்திரையைத் தொடங்கினார். ராமேஸ்வரம் உட்படத் தெற்கிலுள்ள முக்கியப் புனிதத் தலங்களுக்குச் சென்றார். நாம சங்கீர்த்தனங்கள் நடத்தினார். சொற்பொழிவுகள் ஆற்றினார். அரவிந்தர் ஆசிரம் சென்று தரிசித்தார். திருவண்ணாமலை சென்று ரமண மகரிஷியின் தரிசனம் பெற்றார். தென்னாட்டிலும் வடநாட்டிலும் தனது யாத்திரையைத் தொடர்ந்தார். கைலாச-மானசரோவர் மற்றும் பத்ரிக்கு யாத்திரையாகச் சென்றார்.


சுவர்க்காசிரமம்


சுவாமி சிவானந்த சரஸ்வதியின் தவப் பெருமையையும், அவரது சேவைப் பணிகளையும் கண்ட அருகில் இருந்த ‘சுவர்க்காசிரமம்’ என்பதன் தலைவர், சுவாமிகளைத் தங்களது ஆசிரமத்துக்கு வந்து தங்குமாறு கேட்டுக் கொண்டார். சுவாமிகளும் அதனை ஏற்றுக் கொண்டார். அங்கிருந்த பலர் சுவாமிகளுக்குச் அடியவர்களாகினர். சுவாமிகளிடம் ஆன்மிக விளக்க உரைகளையும் தியானப் பயிற்சிகளையும் பெற்றனர்.

ஆனந்த குடீரம்


சீடர்களில் நால்வர் சுவாமிகளின் அணுக்கத் தொண்டர்களாக ஆகினர். பாழடைந்தும், பயன்பாட்டில் இல்லாமலும், கைவிடப்பட்ட மாட்டுக்கொட்டகை போலத் தோற்றமளித்த ஒரு பழைய குடிலை அவர்கள் கண்டனர். அவர்கள் அக்குடிலைச் சுத்தம் செய்து அங்கு குடியேறினர். அதற்கு ‘ஆனந்த குடீரம்' என்று பெயரிட்டனர். மார்ச் 1934ல் அவர்களது தெய்வீக வாழ்க்கை அங்கு தொடங்கியது. 'தெய்வீக வாழ்க்கைச் சங்க’த்தின் ஆரம்பகால வாழ்க்கையாக அது அமைந்தது. ‘சிவானந்த ஆசிரமம்’ என்று அது அழைக்கப்பட்டது. யோகாசனங்கள், பிராணாயாமம், கிரியைகள் போன்றவற்றைச் செய்வதன் மூலம் எவ்வாறு வலிமையாகவும் ஆரோக்கியமாகவும் இருப்பது என்று சிவானந்த சரஸ்வதி தன்னை நாடி வந்த சீடர்களுக்கு அங்கு கற்பித்தார் .


தெய்வீக வாழ்க்கைச் சங்கம்


காலப்போக்கில் சீடர்களின் எண்ணிக்கை அதிகரித்தது. அதனால் விரிவாக்கம் அவசியமானது. 1936ல், ‘தெய்வீக வாழ்க்கை சங்கம்’ எனத் தன் அமைப்பிற்குப் பெயரிட்டு அதனை ஓர் அறக்கட்டளையாகப் பதிவு செய்தார். பக்தர்கள் தரும் நன்கொடைகளைக் கொண்டு சாதுக்களுக்கு உணவளித்தல், ஆன்மிக நூல்களை இலவசமாக அச்சிட்டு வெளியிடுதல், மருத்துவப் பணிகள் போன்றவற்றைத் தொடர்ந்தார். அது மேலும் பல சீடர்களின் வருகைக்குக் காரணமானது. இடம் விரிவாக்கம் செய்யப்பட்டது.


ரிஷிகேஷ்


சுவாமி சிவானந்த சரஸ்வதி ரிஷிகேசத்தைத் தனது ஆன்மிக வாழ்விடமாகத் தேர்ந்தெடுத்துக் கொண்டார். அது ஏன் என்பது குறித்து அவர் தன் வாழ்க்கை வரலாற்றில் பின்வருமாறு குறிப்பிட்டுள்ளார். "இமயமலைப் பகுதியில் உத்தரப்பிரதேசத்தில் டேராடூன் மாவட்டத்தில் உள்ள ரயில் நிலையம் ரிஷிகேசம். அது பல மகாத்மாக்கள் வாழும் புனிதத்தலம். சாதுக்கள், யோகிகள் மற்றும் சாதகர்களுக்கு அன்னதானம் செய்ய அங்கு தர்மசாலைகள் உள்ளன. அவர்கள் ஏதேனும் ஒரு தர்மசாலை அல்லது குடிலில் தங்கலாம். அல்லது தாங்களே ஒரு குடிசை அமைத்துக் கொண்டு தங்கலாம். ரிஷிகேசத்துக்கு அருகில் பிரம்மபுரி காடுகள், நீலகண்ட வசிஷ்ட குகைகள், தபோவனம் ஆகியவை உள்ளன. இவை காண்பவரை ஈர்க்கும் தன்மை கொண்டவை. இங்கு வாழ்பவர்கள் 15 நாட்களுக்கு ஒருமுறை உலர்ந்த உணவுப் பொருட்களைப் பெற்றுக்கொண்டு தமது உணவைத் தாமே தயார் செய்து கொள்ளுகின்றனர்.


இமயமலை அழகிய காட்சிகளைக் கொண்டது. ஆன்மிக முன்னேற்றத்துக்கு உகந்தது. புனித கங்கை ஒரு வரப்பிரசாதம். கங்கை அருகில் ஒரு பாறைமீது அல்லது கரையோர மணற்பரப்பில் அமர்ந்து எவரும் மணிக்கணக்கில் தியானம் செய்யலாம். அங்கு நூல் நிலையங்கள் உள்ளன. யோகம் மற்றும் தத்துவம் சம்பந்தமான நூல்கள் சமஸ்கிருதம், ஆங்கிலம், ஹிந்தி ஆகிய மொழிகளில் அங்கு உள்ளன. கற்றறிந்த மகாத்மாக்கள் தினசரி மாலை நேரங்களில் தகுதி வாய்ந்த மாணவர்களுக்கு வகுப்புக்கள் நடத்தி ஆன்மிக விஷயங்களைக் கற்றுக் கொடுப்பர். இந்த இடத்தின் சீதோஷ்ண நிலை அருமையாக உள்ளது. நவம்பர் முதல் மார்ச் வரையிலான குளிர்காலத்தில் லேசான குளிரும், ஏப்ரல் முதல் ஜூன் வரையிலான கோடைக் காலத்தில் மிதமான வெப்பமும் இருக்கும். நோயாளிகளுக்குச் சிகிச்சை அளிக்க ஆங்கில, ஆயுர்வேத மருத்துவமனைகளும் உள்ளன. பரம்பொருளை அறிந்து அனுபவிக்கத் துடிக்கும் சாதகர்கள் தீவிரமாக, தொல்லைகளின்றி ஆன்மிகப் பயிற்சிகளில் ஈடுபட இதுதான் தகுதியான இடம் என நான் தேர்ந்தெடுத்திருக்கிறேன்''.

தெய்வநெறிக் கழகம்


ஏப்ரல் 16, 1939ல், 'Divine Life Soceity' என்னும் ‘தெய்வநெறிக்கழகம்’ தோற்றுவிக்கப்பட்டது. சீடர்களுக்கு தியானம், யோகம், புலனடக்கம், கட்டுப்பாடு, மனதை ஒருமுகப்படுத்துதல், இறை வேட்கை ஆகியன குறித்துச் சுவாமிகள் இங்கு போதித்தார். பல்வேறு உபதேச உரைகளை நிகழ்த்தினார்.


சாதகர்கள் மற்றும் பக்தர்களின் மேம்பாட்டிற்காக, செப்டம்பர் 1938-ல், 'தெய்வீக வாழ்க்கை' என்ற மாத இதழ் தொடங்கப்பட்டது.


போதனை


சுவாமி சிவானந்தரின் நோக்கம் மானுடரின் அக விடுதலையை மையமாகக் கொண்டிருந்தது. அவரது வாழ்க்கை, தன்னலமற்ற சேவை எனும் கர்ம யோகத்தின் லட்சியத்திற்கு ஓர் ஒளிமயமான உதாரணமாகத் திகழ்ந்தது. அனைத்து மதங்களின் அடிப்படைக் கோட்பாடுகளையும், அனைத்து யோகப் பாதைகளையும் ஒன்றிணைத்து 'ஒருங்கிணைப்பு யோகம்' என்னும் ஒரு யோகத்தை அவர் உருவாக்கினார். “சேவை செய், அன்பு செய், கொடு, தூய்மைப்படுத்து, தியானி, உணர்” என்பதே அவரது போதனையாக அமைந்தது. அதனையே தனது தெய்வீக வாழ்க்கைச் சங்கத்தில் அமல்படுத்தினார். 

அகண்ட பஜனை


அது இரண்டாம் உலகப்போர் நிகழ்ந்து கொண்டிருந்த காலம். எங்கும் பதட்டமும், அமைதியின்மையும் நிலவிக் கொண்டிருந்தது. அந்நிலையை மாற்றவும், ஆன்மிகச் சூழ்நிலையை ஏற்படுத்தவும் சுவாமிகள் விரும்பினார். 


டிசம்பர் 03, 1943ல், 

“ஹரே ராம ஹரே ராம 

ராம ராம ஹரே ஹரே; 

ஹரே கிருஷ்ண ஹரே கிருஷ்ண 

கிருஷ்ண கிருஷ்ண ஹரே ஹரே” 

என்ற அகண்ட மகா மந்திர பஜனையைத் தொடங்கினார். அது குருநாதராலும், பல்வேறு சீடர்களாலும் ஒருங்கிணைக்கப்பட்டு 24 மணி நேரமும் இடைவிடாமல் தொடர்ந்தது. 1943 டிசம்பர் 31ம் தேதி ஸ்ரீ விஸ்வநாதர் ஆலயத்தை நிறுவினார்.


ஆயுர்வேத மருந்தகம்


சுவாமி சிவானந்தர் அலோபதி மருத்துவராக இருந்தாலும், ஆயுர்வேதம் பற்றி நன்கு அறிந்திருந்தார். அதன்மூலம் பல நோய்களைக் குணமாக்க முடியும் என்பதால், 1945-ல் சிவானந்த ஆயுர்வேத மருந்தகத்தை நிறுவினார். அதன் மூலம் பிணியுற்ற பலருக்கு சுவாமிகளும், சீடர்களும் உதவினர்.


அகில உலக சாதுக்கள் கூட்டமைப்பு


சுவாமி சிவானந்தர், டிசம்பர் 28, 1945-ல், அகில உலக மதங்களின் கூட்டமைப்பை ஏற்பாடு செய்தார். பிப்ரவரி 19, 1947-ல், அகில உலக சாதுக்கள் கூட்டமைப்பை நிறுவினார். அந்த அமைப்பு பல்வேறு வகைகளில் விரிவாக்கம் பெற்றது. 


யோக-வேதாந்த வன அகாடமி


சாதகர்களுக்கு முறையான ஆன்மிகப் பயிற்சி அளிக்கவும், ஆன்மீகத் தேடலுடன் வருவோருக்குப் பயனளிக்கும் வகையிலும், 1948ல் யோக-வேதாந்த வன அகாடமி நிறுவப்பட்டது. அதன் சார்பில் செப்டம்பர் 1951-ல், யோக-வேதாந்த வன அகாடமி அச்சகம் நிறுவப்பட்டது. அறிவைப் பரப்புரை செய்வதற்காகவே அது தோற்றுவிக்கப்பட்டது. அதன்மூலம் பல்வேறு நூல்கள், பிரசுரங்கள் அச்சிடப்பட்டு இலவசமாக அடியவர்களுக்கு வழங்கப்பட்டன.


சுவாமி சிவானந்த சரஸ்வதியின் தெய்வீகப் பணிகள், ரிஷிகேஷில் இவ்வமைப்புகளின் மூலம் தொடர்ந்து நடந்தன.

FeTNA: அமெரிக்க தமிழ்த் திருவிழா 2026 

வட அமெரிக்கக் கண்டத்தில் வாழும் தமிழர்களை பண்பாடு, மொழி, வாழ்வியல், வணிக மேம்பாடுகளின் நிமித்தம் ஒருங்கிணைக்கும் மகத்தான அமைப்பாக, வட அமெரிக்கத் தமிழ்ச்சங்கப் பேரவை (FeTNA) திகழ்கிறது. பேரவையின் 39ஆவது ஆண்டு மாநாடு, அதன் வணிக அமைப்பான உலகத் தமிழர் தொழில்முனைவோர் அமைப்புடன் (FiTEN) இணைந்து, 2026 ஜூலை 2 முதல் ஜூலை 4 வரை அமெரிக்காவின் நியூ ஜெர்சி மாநாட்டு மையத்தில் மிகச்சிறப்பாக நடைபெற்றது. 


புலம்பெயர்ந்து வாழும் தமிழர்களின் அடுத்த தலைமுறைக்கு மொழியையும் கலைகளையும் கடத்துவதுடன், உலகளாவிய தொழில்நுட்ப வளர்ச்சி, வணிக வாய்ப்புகளில் தமிழர்களுக்கான இடங்களை உறுதி செய்வதை இம்மாநாடு முதன்மை நோக்கமாகக் கொண்டுள்ளது.

தொடக்க நாளான 2026 ஜூலை 2 அன்று காலை 8:00 மணிக்கு வணிகப் பதிவு, தொழில் முனைவோருக்கான வலைப்பின்னல் சந்திப்புகளுடன் நிகழ்வுகள் முறைப்படி தொடங்கின. முதன்மை அரங்கில் தமிழ்த்தாய் வாழ்த்து, அமெரிக்க நாட்டுப்பண் ஒலித்ததைத் தொடர்ந்து, சிறப்பு விருந்தினர்கள் மங்கல விளக்கேற்றி விழாவைத் தொடங்கி வைத்தனர். பேரவையின் தலைவர் விஜய் மணிவேல், தொழில்முனைவோர் மாநாட்டு ஒருங்கிணைப்பாளர்கள் சின்னசாமி பாப்பனன், சாந்தி தங்கராசு, மாநாட்டு ஒருங்கிணைப்பாளர் சசிகுமார் ரெங்கநாதன், செயலாளர் கபிலன் வெள்ளையா ஆகியோர் தொடக்க உரையாற்றி உலகெங்கிலுமிருந்து வருகை தந்த தமிழ் ஆளுமைகளையும் ஆர்வலர்களையும் அன்போடு வரவேற்றனர்.

தொடக்க நாளின் சிறப்புரையை, GEM மருத்துவமனை, ஆராய்ச்சி மையத்தின் தலைவர் மருத்துவர் சி. பழனிவேலு வழங்கி, சுகாதாரத் துறையில் தமிழர்களின் பங்களிப்பு, நிறுவனக் கட்டமைப்பின் முக்கியத்துவத்தைப் பற்றிப் பேசினார். அவரைத் தொடர்ந்து நடைபெற்ற சிறப்பு உரையாடலில் Tekion Corp நிறுவனத்தின் நிறுவனரும் தலைமைச் செயலதிகாரியுமான ஜெய் விஜயன் பங்கேற்று, செயற்கை நுண்ணறிவு, தொழில்முனைவுத் துறையில் புதிய மாற்றங்களை எவ்வாறு ஏற்படுத்துவது என்பவை குறித்துத் தன் அனுபவங்களைப் பகிர்ந்துகொண்டார்.


தொழில்நுட்பம், அரசு வணிகம், சுகாதாரத்துறை சார்ந்த ஆய்வரங்குகள் தொடர்ச்சியாக நடைபெற்றன. செயற்கை நுண்ணறிவு விவாதத்தில், ஆண்டி கிரி, எம், பரம் குமாரசாமி, ராஜகுரு மயில்சாமி, கதிர்வேல் குமாரராஜா ஆகியோர் பங்கேற்று, செயற்கை நுண்ணறிவின் பாதுகாப்பு, வேலைவாய்ப்பு மாற்றங்கள் குறித்து விவாதித்தனர். அரசு சாரா, அரசு சார் அமைப்புகளுடன் வணிகம் செய்வது குறித்த ஆய்வரங்கில் பாலாஜி பிரகாஷ் ராவ், செல்வா ஜெயராமன், சிவராமன் அன்பரசன், சுதர்சனன் சிவகுமார், சுப்பிரமணியன் முனியசாமி ஆகியோர் பங்கேற்று வழிகாட்டினர். நியூ யார்க்கிற்கான இந்தியத் தூதர் திரு. பினயா ஸ்ரீகாந்த பிரதான் சிறப்பு விருந்தினராகக் கலந்துகொண்டு மாநாட்டைச் சிறப்பித்தார்.

மதிய உணவு இடைவேளைக்குப் பின்னர், இளைஞர்கள், தொழில் வல்லுநர்களுக்கான 'Youth Ask - Experts Answer' அமர்வு நடைபெற்றது. வேளாங்கண்ணி மகிமைராஜ், பிரபா சின்னசாமி ஆகியோர் நெறியாள்கை செய்ய, வீரா வேணுகோபால், சிவ மூப்பனார், வேர்ட்ஸ்வர்த் அய்யாதுரை, வழக்கறிஞர் மேரி கென்னடி, வழக்கறிஞர் கவிதா இராமசாமி ஆகியோர் இளைஞர்களின் சந்தேகங்களுக்கு விரிவான விளக்கமளித்தனர். VDart குழுமத்தலைவர் சித்தார்த் அகமது, Fekki.ai நிறுவனர் மருத்துவர் கணேஷ் இராதாகிருஷ்ணன் இடையிலான தொழில்நுட்பக் கலந்துரையாடல் நடைபெற்றது. மாநாட்டுக் குழுத் தலைவர் மகேந்திரன் சுந்தர்ராஜ் முதலானோர் ஏற்பாடுகளைச் செய்திருந்தனர்.


முதலீட்டு உத்திகள் குறித்த அமர்வில் பி.டி. சதீஷ் குமார் நெறியாள்கையில் பிரதிபா இராமதாஸ், வி.ஐ.டி. பல்கலைக்கழகத் துணைத்தலைவர் மருத்துவர் ஜி.வி. செல்வம், முருகன் வடிவேல், கோபி இராமசாமி ஆகியோர் கலந்துகொண்டு வளர்ந்துவரும் தொழில்களுக்கான நிதிமேலாண்மை குறித்து உரையாற்றினர். சொமர்செட் பார்மா தலைமைச் செயலதிகாரி முனைவர் வீரப்பன் சுப்பிரமணியன் சிறப்புரையாற்றினார். புதிய நிறுவனங்களின் தொழில் யோசனைகளைச் சமர்ப்பிக்கும் 'Startup Pitch Showcase' நிகழ்வை சுரேஷ் தண்டபாணி ஒருங்கிணைத்தார். 


'செம்மா' உணவகத்தின் உணவகக் கலைவல்லுநர் விஜய் குமாருடனான உரையாடல், புதிய தயாரிப்புகளின் வெளியீட்டு நிகழ்வு சந்திரா குப்புசாமி தலைமையில் நடைபெற்றது. தமிழகப் பள்ளிக்கல்வி, தமிழ் வளர்ச்சித் துறை அமைச்சர் மாண்புமிகு ராஜ்மோகன் ஆறுமுகம் சிறப்புரையாற்றினார். முதல்நாள் நிறைவாக விருதும், தன்னார்வலர்களுக்கானப் பாராட்டுகளும் வழங்கப்பட்டன.


மாலையின் இரண்டாம் பகுதியாக பேரவை பன்னாட்டுத் திரைப்பட விழா (FeIFF) கோலாகலமாகத் தொடங்கியது. திரைப்பட விழாக் குழுவின் தலைவர் ஸ்ரீலெட்சுமி கல்யாணசுந்தரம் வரவேற்புரையாற்றினார். பேரவைத் தலைவர் விஜய் மணிவேல், விழா ஒருங்கிணைப்பாளர் சசிகுமார் ரெங்கநாதன் ஆகியோர் திரைப்பட விழாவின் நோக்கங்களைப் பற்றி உரை நிகழ்த்தினர்.

மறைந்த முன்னணி தமிழ் இயக்குநர்களான பாரதிராஜா, பாக்கியராஜ் ஆகியோருக்கு நினைவஞ்சலி செலுத்தப்பட்டது. கவியரசர் கண்ணதாசன் நூற்றாண்டு விழாவையொட்டி 'காலங்களில் அவள் வசந்தம்' என்ற தலைப்பில் கலைமாமணி இசைக்கவி ரமணனின் சிறப்பு இசை நிகழ்ச்சி நடைபெற்றது. வட அமெரிக்க, சர்வதேச அளவில் தேர்ந்தெடுக்கப்பட்ட சிறந்த குறும்படங்கள், வெளியிடப்படாத முழுநீளத் திரைப்படங்கள், சாதனையாளர்களுக்கான FeIFF விருதுகள் வழங்கப்பட்டன. ஆதித்யராம் குழுமத் தலைவர் ஆதித்யராம் அவர்களுடனான கலந்துரையாடலும், மக்கள் தேர்வு விருதுகளும் வழங்கப்பட்டு முதல்நாள் விழா நிறைவடைந்தது.


மாநாட்டின் இரண்டாம் நாளான 2026 ஜூலை 3, வெள்ளிக்கிழமை காலை 8:00 மணிக்குத் தமிழ்த்தாய் வாழ்த்து, அமெரிக்க நாட்டுப்பண், மங்கல இசையுடன் தொடங்கியது. பிரதிநிதிகள் குத்துவிளக்கேற்றிய பிறகு, பேரவையின் தலைவர் விஜய் மணிவேல், நியூ ஜெர்சி தமிழ்ப் பேரவையின் தலைவர் சக்தி பிச்சைமணி மற்றும் விழா ஒருங்கிணைப்பாளர் சசிகுமார் ரெங்கநாதன் ஆகியோர் வரவேற்புரையாற்றினர்.


காலைநேர முதன்மை மேடை நிகழ்வுகள் தமிழரின் வரலாற்றுச் சிறப்பு, இலக்கியப் பெருமைகளை மையமாகக் கொண்டு அமைந்திருந்தன. 'ஒரு சிற்பியும் – இராசேந்திர சோழனும்' எனும் தலைப்பில் சோழர்காலக் கட்டிடக்கலை, வரலாற்றுப் பயணம் காட்சிப்படுத்தப்பட்டது. சிலம்பின் வரலாற்றையும் அதன் உலகளாவிய பரவலையும் விளக்கும் கலைநிகழ்ச்சி, திருக்குறள், ஆத்திசூடி ஆகிய இரண்டின் இலக்கியச் சுவையை விளக்கும் 'அறத்தின் கொண்டாட்டம்' ஆகியவை பார்வையாளர்களின் மனதைக் கவர்ந்தன.


நாடகத் துறையில், ஈழத் தமிழர்களின் வாழ்வியலையும் போராட்டங்களையும் பேசும் 'ஈழத்தில் எமது பொழுதுகள்' நாடகம் அரங்கேறியது. வரலாற்று ரீதியாகத் தலையாலங்கானத்துச் செருவென்ற பாண்டியனின் வீர வரலாற்றைப் பேசும் நிகழ்ச்சி, தமிழ்க் கல்வியின் மகத்துவத்தை உணர்த்தும் நாடகம் ஆகியவை நடத்தப்பட்டன. நடன நிகழ்ச்சிகளாக 'புயல் தாண்டிய விடியல்', 'ஆளப்போறான் தமிழன்' ஆகிய எழுச்சிமிகு நடனங்கள் பார்வையாளர்களை உற்சாகப்படுத்தின.

மதிய உணவு இடைவேளைக்குப் பிறகு, பிரபல வித்வான் சாகேதராமன் மற்றும் குழுவினரின் தமிழிசை நிகழ்ச்சி நடைபெற்றது. 'உலகத் தமிழர் நேரம்' அமர்வில் உலகெங்கும் வாழும் தமிழர்களின் தேவைகள் விவாதிக்கப்பட்டன. 'கடாரம் 1000 — திசைவென்ற கடற்படை' என்ற இராசேந்திர சோழனின் கடற்படை சாதனைகளை விளக்கும் காணொளியும், மறைமலை அடிகள் 150-ஆவது பிறந்த ஆண்டு சிறப்புக் காணொளியும் திரையிடப்பட்டன. 


பேரவையின் மேனாள் தலைவர்கள், விழா ஒருங்கிணைப்பாளர்களுக்குப் பாராட்டு விழா நடத்தப்பட்டது. அமெரிக்கத் தமிழ்க் கல்விக்கழக அவசரகால உதவிக்குழுவான 'TamilER' நிகழ்வுகள் நடைபெற்றன. தொடர்ந்து, மாநாட்டுச் சிறப்பு விழாமலர் வெளியிடப்பட்டது.

இலக்கியக்குழுவின் சார்பாக, அதன் தலைவர் முனைவர் அருள்ஜோதி முரளீதரன் குழுவினர் தொகுத்திருந்த புலம்பெயர் தமிழர்களின் படைப்புகளைக் கொண்ட, ‘மேற்றிசை வலசை’ என்னும் நூல் வெளியிடப்பட்டது. மாநாட்டினை ஒட்டி, மறைமலை அடிகளார், சோழர்வரலாறு குறித்த படைப்புகளைத் தொடர்ந்து வெளியிட்டும் படைத்தும் வந்த செளந்தர் ஜெயபால், பழமைபேசி ஆகியோர், தனித்தமிழ் ஆர்வலர்களின் வாழ்த்துதலுக்கு உரித்தாகினர்.


முதன்மை அரங்க நிகழ்வுகளுக்கு இணையாக வளாகத்தின் பல அரங்குகளில் பல்வேறு துறை சார்ந்த பயனுள்ள இணை அமர்வுகள் நாள் முழுவதும் நடைபெற்று மாநாட்டின் மதிப்பை உயர்த்தின. நியூ ஜெர்சி மாநாட்டு மையத்தில் சர்வதேசத் திரைப்பட விழாத் திரையிடல்கள் தொடர்ச்சியாக நடைபெற்றன. ஷெரட்டன் அரங்கில் மருத்துவர்கட்கான தொடர்மருத்துவக் கல்விப் பயிலரங்கம், 'கலைத் தேனீ' போட்டிகள், 'வாகைசூடி' போட்டிகள் விறுவிறுப்பாக நடைபெற்றன. காலை வேளையில் உடல், மனநலத்தைப் பேணும் யோகப் பயிற்சிகள் அளிக்கப்பட்டன. இலக்கியக் குழுவின் சார்பில் 'சமகாலத் தமிழ் இலக்கியம் - துவக்கமும், திசைகளும், போக்குகளும்' என்னும் தலைப்பில் செறிந்த இலக்கியக் கலந்தாய்வு நடைபெற்றது.

 

பிற்பகல் இணை அமர்வுகளில், 'FiTEN Next Generation' என்ற இளைஞர்களுக்கான தொழில் வழிகாட்டுதல் நிகழ்ச்சி, சதுரங்கப் போட்டிகள், குழந்தைகளுக்குச் சிலப்பதிகாரம், மணிமேகலை காப்பியங்களை எளிய கதைகளாகக் கூறும் 'சுட்டிகளின் கதைக்களம்' ஆகியவை இடம்பெற்றன. வட அமெரிக்கக் கல்வி வழிகாட்டுதல், பெரியார் பன்னாட்டு அமைப்பின் மனிதநேய அமர்வு, உலகத் தமிழ் அமைப்பின் தமிழர் உரிமை அமர்வு, 'அறிவியலும் தமிழும்' என்ற அமெரிக்கத் தமிழ் முனைவர்கள் சங்கமம், ரியல் எஸ்டேட் முதலீடுகள் தொடர்பான நிதி மேலாண்மை பயிலரங்கம் ஆகியவை நடைபெற்றன. 


மாலையில் மகாகவி பாரதியாரின் பெருமைகளைப் போற்றும் வகையில் இசைக்கவி ரமணனின் சிறப்புச் சொற்பொழிவு நடைபெற்றது.

இரவு உணவிற்குப் பின் தொடங்கிய மாலைநேர முதன்மை நிகழ்வில், திரையுலக ஆளுமைகளின் பங்கேற்புடன் 'திரைநட்சத்திர நேரம்' பிரம்மாண்டமாகக் களைகட்டியது. சமூகத்திற்கும் பேரவைக்கும் அரும்பணியாற்றிய முன்னோடிகளைப் போற்றும் 'அமெரிக்கத் தமிழர் முன்னோடி' விருதுகள் வழங்கப்பட்டன.


சிறப்பு விருந்தினர் உரையில், உலக சமுதாய சேவா சங்கத்தின் அருள்நிதி ப. முருகானந்தம், Zoho நிறுவனத் தலைவர் ஸ்ரீதர் வேம்பு, தமிழக மேனாள் அமைச்சர் கே.சி. வீரமணி, வேலூர் தொழில்நுட்பப் பல்கலைக்கழக வேந்தர் முனைவர் கோ. விசுவநாதன், சமூகச் செயற்பாட்டாளர் கு. அண்ணாமலை ஆகியோர் சிறப்புரையாற்றினர். இந்திய ஒன்றிய மேனாள் அமைச்சர் திரு அன்புமணி ராமதாஸ் காணொளி வாயிலாக வாழ்த்துரை வழங்கினார். மாநாட்டிற்காக உழைத்த தன்னார்வலர்கள் சிறப்பிக்கப்பட்டு, நிறைவாக சங்ககிரி ராஜ்குமார் அவர்களின் இராசேந்திர சோழன் பற்றிய பிரம்மாண்டமான தெருக்கூத்து நிகழ்ச்சியுடன் இரண்டாம் நாள் விழா நிறைவுற்றது.


மாநாட்டின் மூன்றாம், நிறைவுநாள் நிகழ்வுகள் 2026 ஜூலை 4, சனிக்கிழமை அன்று காலை 8:00 மணிக்குத் தொடங்கின. தமிழ்த்தாய் வாழ்த்து, அமெரிக்க நாட்டுப்பண், மங்கல இசையைத் தொடர்ந்து, அமெரிக்க நாட்டின் 250-ஆவது விடுதலை ஆண்டைச் சிறப்பிக்கும் வகையில் 'சுதந்திரப் பெருவெளி' சிறப்பு நிகழ்ச்சி அரங்கேறியது. அன்னையரைப் போற்றும் கவித்துவ நிகழ்வு, அலாரிப்பு நடனத்துடன் அன்றைய கலை நிகழ்ச்சிகள் தொடங்கின.


தமிழ்க்கல்வி நேரமாக அமைக்கப்பட்ட அமர்வில், குறள் தேனீ, தமிழ்த்தேனீ, கலைத்தேனீ, படைப்புத்தேனீ, அறிவியல் தேனீ போட்டிகளில் வெற்றி பெற்ற மாணவர்களுக்கு 'வாகை சூடி' பரிசுகள் வழங்கிப் பாராட்டப்பட்டனர். சிறுவர்களுக்காகத் தயாரிக்கப்பட்ட சிறப்பு மலரான ‘சிறுவர் பூங்கா’ அதிகாரபூர்வமாக வெளியிடப்பட்டது.

சமூகப் பயன்பாடு, வரலாற்று விழிப்புணர்வு சார்ந்த நிகழ்வாக ‘வான்புகழ் வள்ளுவர்’ ஆவணப்படம் திரையிடப்பட்டது. தமிழ்நாடு பள்ளிக்கல்வி, தமிழ் வளர்ச்சி, செய்தித்துறை அமைச்சர் மாண்புமிகு ராஜ்மோகன் அவர்கள் சிறப்புரையாற்றிப் பேரவையின் தமிழ்ப் பணிகளைப் பாராட்டினார்.


வட அமெரிக்கத் தமிழ்ப் பள்ளிகளின் கூட்டு முயற்சியில் உருவான 'காலப் பயணம்' கலைநிகழ்ச்சி, சங்ககாலத் தமிழர் வாழ்வியலை இயல், இசை, நாடகம் வாயிலாகக் காட்சிப்படுத்தி மரபின் பெருமையை உணர்த்தின. மதிய உணவிற்கு முன்பாக 'தலைமுறை மாற்றம்: புலம்பெயர் வாழ்வில் தமிழர் அடையாளம்' என்ற தலைப்பில் தலைமுறை இடைவெளியையும் பண்பாட்டுப் பேணலையும் மையமாகக் கொண்ட விவாதமேடை, தமிழறிஞர் நாஞ்சில் சம்பத் தலைமையில் நடைபெற்றது.


மதிய உணவிற்குப் பிறகான அமர்வில், மறைமலையடிகள், தேவநேயப்பாவாணர் அணிகளுக்கு இடையே இலக்கிய விநாடி வினா போட்டி நடைபெற்றது. கவிஞர் உமாதேவி அவர்களின் தலைமையில் 'மனவெளிப் பயணம்' எனும் தலைப்பில் நடைபெற்ற கவியரங்கம் கவிதை விரும்பிகளுக்குச் சிறந்த விருந்தாக அமைந்தது. தொடர்ந்து 'கடாரம் கொண்டான் காணும் தமிழரின் மரபுக்கலைகள்' நிகழ்ச்சி வாயிலாகத் தமிழர்களின் பல்வேறு பாரம்பரிய கலைவடிவங்கள் ஒரே மேடையில் சங்கமித்தன. அமெரிக்கா முழுவதிலும் உள்ள தமிழ்ச்சங்கங்களின் உறுப்பினர்களை ஒருங்கிணைக்கும் 'சங்கங்களின் சங்கமம்' நிகழ்வுடன் மாலைநேர அமர்வுகள் நிறைவடைந்தன.


மூன்றாம் நாளின் முதன்மை மேடை நிகழ்வுகளுக்கு இணையாகப் பல்வேறு பயனுள்ள இணை அமர்வுகள் நடைபெற்றன. காலை வேளையில் பன்னாட்டுத் திரைப்பட விழாத் திரையிடல்கள், மருத்துவக் கல்வியில் சேர விரும்பும் மாணவர்களுக்கான வழிகாட்டுதல், பேரவையின் பொதுக்குழு கூட்டம், 'TamilER' அவசரகால உதவி குறித்த விழிப்புணர்வு அமர்வுகள் நடைபெற்றன. வட அமெரிக்கத் தமிழ்ப் பள்ளிகளை ஒருங்கிணைக்கும் அமெரிக்கத் தமிழ்க் கல்விக்கழக  கூட்டமைப்பு நிகழ்வு, தமிழ் ஆராய்ச்சி நிறுவனத் தகவல் அமர்வு, தொண்டு நிறுவன நிதி திரட்டும் நிகழ்ச்சி, அமெரிக்கத் தமிழ் செயல்பாட்டுக் குழுவின் உத்தி சார்ந்த கூட்டம், செயற்கை நுண்ணறிவு சார்ந்த 'Tamil AI Learning Management System' விளக்கவுரை ஆகியன நடைபெற்றன.


பிற்பகல் வேளையில் 'கவிதையெனும் பெருவெளி' என்ற தலைப்பில் சங்ககாலம் முதல் சமகாலம் வரையிலான இலக்கிய நிகழ்வு, கல்லூரிகளின் முன்னாள் மாணவர்கள் சந்திப்பு, தமிழ்முறைத் திருமணங்களை ஊக்குவிக்கும் 'அன்புடை நெஞ்சம்' முயற்சி ஆகியன நடைபெற்றன. உலகத் தமிழ்த் தலைவர்கள் பங்கேற்ற உலகத் தமிழ் உச்சி மாநாடு, சர்வதேசத் தமிழ்த்தகவல் தொழில்நுட்ப மன்றத்தின் உத்தமம் நிகழ்வு, கனடா தமிழ்ச்சங்க சந்திப்பு, ஈழத்தமிழ் இலக்கியக் கருத்தரங்கு, ரட்கர்ஸ் பல்கலைக்கழக தமிழ்மன்றத் தகவல் அமர்வு, குழந்தைகளுக்கான 'சுட்டிகளின் கதைக்களம்' ஆகியவை சிறப்பாக நடைபெற்று முடிவடைந்தன.


இரவு உணவிற்குப் பின் நடைபெற்ற நிறைவு விழா அமர்வில், மாநாட்டின் வெற்றிக்குப் பெரும் கொடையளித்த முனைவர் சுப்பிரமணியன் வீரப்பன், மருத்துவர் கோவி சுப்பிரமணியன், Zoho நிறுவனத்திற்காக ஹூஸ்டன் சதீஷ்குமார், வி-டார்ட் குழும சித் அகமத், வி.ஐ.டி. பல்கலைக்கழகத்தின் வேந்தர் முனைவர் வி.ஜி.செல்வம் ஆகியோருக்கு நன்றி தெரிவிக்கப்பட்டுச் சிறப்பிக்கப்பட்டனர். தமிழ்நாடு அறக்கட்டளையின் சிறப்பு நிகழ்ச்சி இடம்பெற்றது. 

நிகழ்ச்சியின் முத்தாய்ப்பாக 2027-ஆம் ஆண்டிற்கான 40-ஆவது பேரவை விழா பற்றிய அதிகாரபூர்வ அறிவிப்பு வெளியிடப்பட்டது. 2024-2026ஆம் ஆண்டிற்கான செயற்குழுவின் சேவைகளுக்குப் பாராட்டு தெரிவிக்கப்பட்டு, 2026-2028 ஆம் ஆண்டிற்கான புதிய தலைவர் எழிலன் இராமராஜன் தலைமையிலான செயற்குழு உறுப்பினர்கள் உலகத் தமிழர் முன்னிலையில் அறிமுகம் செய்யப்பட்டனர். இறுதியாக, அனைவரையும் மகிழ்வித்த பிரம்மாண்டமான இன்னிசை நிகழ்ச்சியுடன் வட அமெரிக்கத் தமிழ்ச்சங்கப் பேரவையின் 39ஆவது ஆண்டு மாநாடு கோலாகலமாக நிறைவுற்றது.


- பழமைபேசி

ஜகன்னாத் ரத யாத்திரை 2026 

ஜூலை18, 2026: ஃப்ளோரிடா மாகாணம், டாம்பாவில் (Tampa, Florida) ஐயப்பன் கோயிலில், இஸ்கான் (ISKCON) மற்றும் ஃப்ளோரிடாவின் ஒடிசா சமூகத்தினர் (Florida Odisha Community) இணைந்து பூரி ஜகன்னாதர் ரத யாத்திரையைச் சிறப்பாக ஏற்பாடு செய்திருந்தன.




ஒடிசா சமூகத்தைச் சேர்ந்த தன்னார்வலர்கள் உலகப்புகழ் பெற்ற பூரி ஜகன்னாதர் தேரின் மாதிரி ஒன்றை உருவாக்கியிருந்தனர். இந்தத் தேர், ஐயப்பன் கோயிலின் கம்பீரமான யானையான ஹரிஹரன், பக்திப் பாடல்கள், துடிப்பான பாரம்பரிய மரியாதைகளுடன் சிறப்பாக ஊர்வலம் புறப்பட்டது. இதில் வீற்று பகவான் ஜகன்னாதர், பகவான் பலபத்ரா மற்றும் தேவி சுபத்ரா ஆகியோர் வலம் வந்தனர்.

பக்தர்கள் தாமே புனித ஜகன்னாதர் ரதத்தை இழுக்கும் பரவச அனுபவத்தைப் பெற்றனர். பக்தர் ஒருவரின் அனுபவம் இதோ: ஒடிசாவில் பிறந்து வளர்ந்த நான், பல ஆண்டுகளாக இந்த விழாவில் நேரில் பங்கேற்றதுண்டு. பல தசாப்தங்களுக்கு முன்பு அமெரிக்காவிற்கு வந்துவிட்டதால், இந்த மாபெரும் நிகழ்வைத் தொலைக்காட்சியிலும் இணையத்திலும் மட்டுமே பார்க்க முடிந்தது. இந்த ஆண்டு, ஒருமித்த கருத்துக் கொண்டவர்கள் ஒன்றிணைந்து இந்த நிகழ்வை அமெரிக்காவில் சாத்தியமாக்கியிருப்பது என் கனவு நனவான தருணம்.

புவனேஸ்வரில் உள்ள 'கலிங்கா இன்ஸ்டிடியூஷன்' தலைவர் டாக்டர் அச்சுதா சமந்த் மற்றும் பிறருக்கு நன்றி. டாம்பா நகரில் இந்த நிகழ்வை நடத்தத் தேவையான ஊக்கத்தை அவர்களே அளித்தனர்.




தகவல்: சங்கீதா ரவிச்சந்திரன்

புகைப்படங்கள்: புவன் மோகன்குமார்  

செய்தி அறிக்கையில் உதவி: இப்சிதா சேதி




***

August 01, 2026, Saturday

10am CST. Kaviarasu Kannadasan's 100th Anniversary Celebrations; Program features Isaikavi Ramanan; Organized by Bharathi Kalai Manram; Venue: Shri Krishna Vrundavana, Sugar Land, Texas; Contact: www.bkmhouston.org




August 02, 2026, Sunday

1:30pm EST. Children's skill development competitions; Program features competitions in speech, drawing, writing and more; Organized by Michigan Tamil Sangam; Venue: Farmington Hills Library, Farmington Hills, Michigan; Contact: www.mitamilsangam.org




August 8, 2026, Saturday

5pm CST. Bharathanatyam Arangetram of Akshara Ramachandran; Student and Disciple of Natya Dance Theatre and Gurus Hema & Krithika Rajagopalan; Venue: McAninch Arts Center, Glen Ellyn, Illinois; Contact: www.natya.com




August 8 & 9, 2026, Saturday & Sunday

A spectacular two-day festival celebrating the richness of South Indian classical arts and the extraordinary talent within the local community; Organized by South India Fine Arts; Venue: Historic Hoover Theater, San Jose, California; Contact: www.southindiafinearts.org




August 15, 2026, Saturday

3:30pm CST. Sakuntala - A dance musical by Madurai R. Muralidharan; Organized by Bharathi Kalai Manram; Venue: Sri Meenakshi Temple Auditorium, Pearland, Texas; Contact: www.bkmhouston.org




August 16, 2026, Sunday

3:30pm PST. Bharathanatyam Arangetram of Saheesha Jujjavarapu; Student and Disciple of Shri Krupa Dance Academy and Guru Vishal Ramani; Organized by Shri Krupa Dance Academy; Venue: De Anza Visual & Performing Arts Center, Cupertino, California; Contact: www.shrikrupa.org




August 22, 2026, Saturday

10am EST. Muthamizh Vizha 2026; Program features competitions in various disciplines (Speech, Drawing, Writing, Reading, and more); Organized by Greater Atlanta Tamil Sangam; Venue: Hightower Trail Middle School, Milpitas, California; Contact: www.gatamilsangam.org




6:30pm EST. Violin & Percussion Extravaganza by Sruthi Sarathy (Violin) & Abhinav Seetharaman (Mridangam); Organized by Dhvani - India Performing Arts Society of Central Ohio; Venue: Peggy McConnell Arts Center of Worthington, Worthington, Ohio; Contact: www.dhvaniohio.org




September 4, 2026, Friday

7:30pm PST. The Cup O' Carnatic Show - A Veena performance by Dr. Jayanthi Kumaresh; Accompanied by Pramath Kiran (Tabla), Jayachandra Rao (Mridangam); Organized by Indian Fine Arts Academy of San Diego (IFAASD); Venue: David & Dorothea Garfield Theatre, Jewish Community Center, San Diego, California; Contact: www.ifaasd.org




September 5, 2026, Saturday

Tamil Short Film Contest; Last Day to submit entries (July 31st); Screening on Bharathi Kalai Manram Annual Day (Sept. 05); Organized by Bharathi Kalai Manram; Venue: TBD; Contact: www.bkmhouston.org




September 6, 2026, Sunday

Bharathanatyam Arangetram of Dhriti Bharadwaj; Student and Disciple of Abhinaya Dance Company and Guru Mythili Kumar; Organized by Abhinaya Dance Company; Venue: De Anza Visual and Performing Arts Center, Cupertino, California; Contact: www.abhinaya.org




10am EST. Carnatic Vocal Concert by KS Vishnudev, accompanied by Alankode Gokul (Violin), KV Prasad (Mridangam); Organized by Carnatic Music Association of North America (CMANA); Venue: Raritan Valley Community College, Branchburg, New Jersey; Contact: www.cmana.org  

தமிழ்நாட்டில் திங்களூர் என்ற கிராமத்தில் அடிகளார் ஒருவர் இருந்தார். அவர் அப்பர் பெருமானின் ஆன்மிகப் பெருமையைக் கேள்விப்பட்டு, அவர்மீது மிகுந்த மரியாதையை வளர்த்துக் கொண்டார். எனவே அப்பரின் பெயரில் சத்திரங்களைக் கட்டினார்; தனது பிள்ளைகளுக்கு அவருடைய பெயரைச் சூட்டினார்; அவர் பார்த்தே இராத மகானின் பெயரில் நிலங்களையும் வீடுகளையும் நன்கொடையாக வழங்கினார். விசுவாசம் எவ்வாறு அனுபவத்திற்கு முன்னோடியாக இருந்தது என்பதை இங்கே பார்க்கலாம். தங்கள் நம்பிக்கையை உறுதிப்படுத்திக் கொள்வதற்கு முன்பு அனுபவம் வேண்டும் என்கிறவர்களும் உள்ளனர். முதல் பாதை சிலிர்ப்பூட்டுவது, நீடித்து நிற்பது.

ஒருநாள் வழி தவறியதால், அப்பர் திங்களூருக்கு வந்தார். நகரத்தில் எங்கு பார்த்தாலும் அப்பர் சத்திரம், அப்பர் தொண்டு நிறுவனம் என்றிருப்பதை கவனித்த அவர், தன் பெயர் எப்படி இங்கு வந்தது என்று ஆச்சரியப்பட்டார். அடிகளார் அப்பர் பெருமானை நாடி, வீட்டிற்கு அழைத்துச் சென்று அவருக்கெனப் பெரிய விருந்தைத் தயார் செய்தார். அவரது மூத்த மகன் இரவு உணவிற்கு வாழை இலை அறுக்கத் தோட்டத்திற்குச் சென்றபோது, ஒரு பாம்பு அவனைக் கடித்தது. அங்கேயே அவன் இறந்தான்.


 இருப்பினும், அடிகளார் சிறிதும் பாதிக்கப்படவில்லை; சடலத்தை உலர்ந்த இலைகளால் மூடி மறைத்து வைத்துவிட்டார். நீண்டகாலமாகத் தேடிக் கண்ட குருவுக்கு விருந்தோம்பலைத் தொடர்ந்தார். அப்பர் பெருமான் உண்பதற்கு முன்னர், அடிகளாரின் குழந்தைகள் யாவரும் தன்னைச் சுற்றி அமரவேண்டும் என்று வற்புறுத்தினார். "போய் அனைவரையும் இங்கே அழைத்து வருக" என்று கட்டளையிட்டார். அடிகளார் குருவின் கட்டளைப்படியே சென்று மகனை அழைத்தார். இறந்த மகன் எழுந்து வந்தான்! அவனும் மற்றவர்களுடன் இரவு உணவிற்கு அமர்ந்தான். நடந்ததை அறிந்த அப்பர் பெருமான், “உமது பக்தி என் சக்தியைவிடப் பெரியது” என்றார்.

- பகவான் ஸ்ரீ சத்ய சாயி பாபா 

® Clean Environment

« Refinance your current home loan

Ready to turn your dreams into reality?
Let’s start planning your perfect event today with
“Alcor Events”™
‘We transform Your Celebrations into
‘Timeless Memories.
‘From luxurious Indian weddings to grand celebrations
of every kind, Alcor Events specializes in blending
cultural traditions with unmatched modern elegance.
Your Dream Wedding  Your Milestone Moments.
Your Corporate Grandeur - We bring it all to life,
seamlessly.

DM us now for a FREE Quote or
WhatsApp your dream event plans to +91 76038 18005.

Balagan Arumugaswamy, CPA., LLM

Tel: 703.723.4488, 703.723.4458, 301.931.1040, 301.931.1042 _ Balagan Business & Tax Service

Fax:703.723.1140, 301.595.4332 MainOfice: 12100 FankinSee Besile MO 20705
BanchOfice:

Suite 4100 Ao, VA 20147

Aol

SERVICES AVAILABLE OUR GOALS

« Individual Income Tax Preparation with Worldwide Income, | o Minimum Tax

Multi-State o Reasonable Charges
« Corporate, Partnerships, LLC'S Income Tax Preparation. « Open Al Year Around
«NRITaxes o Gient Satisacton
« Full Accounting Services: Bookkeeping, Payroll, Sales Tax o Extended Hours During Tax Season
#IRS, FTB, Sales Tax, EDD Audits representation o SolveTax Poblams.
« New Business Start-Up
« Tax Advise / Consultation. lnswn"'l' s. l!ssl!,

Enrolled Agent (EA), NTPI Fellow






